title: Humanz

text: Humanz on Gorillazin viides studioalbumi. Se julkaistiin 28. huhtikuuta 2017 levymerkillä Parlophone.


title: Humanz

text: Albumi nousi Yhdysvaltain ja Iso-Britannian virallisten listojen toiselle sijalle. Suomessa se debytoi virallisen albumilistan kymmenennellä sijalla.


title: Thomas François Burgers

text: Thomas François Burgers (15. huhtikuuta 1834 lähellä Graaff Reinetia, Kapmaa – 9. joulukuuta 1881 Richmond, Kapmaa) oli Kapmaan hollantilainen teologi ja pappi, joka toimi Transvaalin tasavallan presidenttinä vuosina 1872–1877. Hänen virkakautensa päättyi siihen, että Britannia alisti Transvaalin osaksi imperiumiaan.


title: Thomas François Burgers

text: Brittiläisessä Kapmaassa syntynyt Burgers opiskeli teologiaa Utrechtin yliopistossa Hollannissa. Väiteltyään tohtoriksi vuonna 1859 hän palasi Kapmaahan ja toimi hollantilaisen reformoidun kirkon kirkkoherrana Hanoverin kaupungissa. Vapaamielisten teologisten näkemystensä vuoksi hänet erotettiin Kapmaan synodista vuonna 1862, mutta erottaminen kumottiin myöhemmin brittiläisen tuomioistuimen päätöksellä. Burgers valittiin vuonna 1871 suurella enemmistöllä buurien perustaman Transvaalin valtion presidentiksi kesken kauden eronneen Marthinus Wessel Pretoriuksen seuraajana ja hän astui virkaansa heinäkuussa 1872. Burgersin edistykselliset näkemykset hallinnon, koululaitoksen ja kirkollisten olojen kehittämisestä saivat Transvaalin buureilta viileän vastaanoton. Hän matkusti vuonna 1875 Eurooppaan kerämään varoja Transvaalin ja Delagoanlahden välisen rautatieyhteyden rakentamiseen, ja pitkä poissaolo teki hänet entistäkin epäsuositummaksi Transvaalissa. Lisäksi rahoilla ostetut radanrakennustarvikkeet takavarikoitiin Delagoanlahdella rahtikustannusten maksamiseksi.


title: Thomas François Burgers

text: Burgersin johdolla Transvaal ryhtyi vuonna 1876 sotaan pedejä vastaan, koska näiden mailla huhuttiin olevan kultaa. Pedien hallitsija Sekhukhunelle kärsitty tappio ajoi kuitenkin maan sekasortoon, jonka seurauksena se joutui seuraavana vuonna liitetyksi osaksi Brittiläistä imperiumia. Kun Transvaalin parlamentti Volksraad kieltäytyi asettamasta erikoisveroja sodankäynnin rahoittamiseen, maan poliittiseen tilanteeseen kyllästynyt Burgers päätti antautua briteille. Hän luovutti koko tasavallan 12. huhtikuuta 1877 Pretoriaan saapuneelle Britannian edustajalle Theophilus Shepstonelle, jonka invaasiojoukot käsittivät vain 25 poliisia. Burgers vetäytyi tämän jälkeen julkisesta elämästä ja palasi asumaan Kapmaahan, jossa hän sai Britannian valtiolta eläkettä.


title: Ruo’ot

text: Ruo’ot ("Phragmites") on heinäkasvien (Poaceae) heimoon kuuluva kasvisuku. Sukuun kuuluu noin viisi lajia.


title: Ruo’ot

text: Ruo’ot ovat monivuotisia ja korkeiksi kasvavia heinäkasveja, joilla on suikertava juurakko. Niiden varret ovat pystyjä ja lehdet leveitä. Kieleke on karvamainen. Ruokojen kukinto on suurikokoinen röyhy, jonka tähkylöissä on pitkiä karvoja. Tähkylät ovat tavallisesti viisikukkaisia. Kukista alimmat ovat yleensä hedekukkia tai martoja ja ylimmät kaksineuvoisia. Tähkylöiden kaleet ovat pieniä, odattomia sekä keskenään erikokoisia. Ulkohelpeet ovat selvästi sisähelpeitä pidempiä.


title: Ruo’ot

text: Suvun lajeista Suomessa ja Ruotsissa tavataan vain järviruokoa ("Phragmites australis"), joka on yleinen. Siitä on myös jalostettu koristekasvina käytettävä lajike: kirjojärviruoko ("Phragmites australis" ’Variegata’).


title: Schalk Burger

text: Schalk Willem Burger (6. syyskuuta 1852 Lydenburg, Transvaal – 5. joulukuuta 1918) oli buuripoliitikko ja -sotilas, joka toimi Transvaalin tasavallan viimeisenä, virkaatekevänä presidenttinä vuosina 1900–1902.


title: Schalk Burger

text: Burger osallistui vuonna 1881 kenttäkornettina ensimmäiseen buurisotaan ja myöhemmin sotaretkeen ndebeleiden kuningasta Nyabelaa vastaan. Hänet valittiin vuonna 1886 parlamenttiin eli Volksraadiin. Burger suhtautui Transvaalissa asuviin ulkomaalaisiin eli "uitlandereihin" vähemmän vihamielisesti kuin presidentti Paul Kruger ja hän tuki Krugerin kilpailijana tunnettua Piet Joubertia. Burger valittiin 1895 Volksraadin puhemieheksi ja seuraavana vuonna hänestä tuli toimeenpanevan neuvoston eli maan hallituksen jäsen. Burger oli vuoden 1898 presidentinvaaleissa Krugerin vastaehdokkaana, mutta hävisi vaalin. Vaikka Burger vastusti vastakkainasettelua Britannian kanssa, toisen buurisodan puhjettua syksyllä 1899 hän otti osaa sotatoimiin ja sai maaliskuussa 1900 ylennyksen kenraalikomendatiksi. Hänen katsottiin kuitenkin epäonnistuneen komentajana ja tappiollisen Spionkopin taistelun yhteydessä hän veti joukkonsa pakoon taistelukentältä.


title: Schalk Burger

text: Joubertin kuoltua maaliskuussa 1900 Burgerista tuli Krugerin varamies, ja kun Kruger kesäkuussa 1900 matkusti Eurooppaan, Burger jäi hoitamaan presidentin tehtäviä Transvaaliin. Hän alkoi pian tavoitella rauhaa. Burger oli yksi toukokuussa 1902 solmitun Vereenigingin rauhansopimuksen allekirjoittajista. Myöhemmin samana vuonna hän lähti vapaaehtoiseen maanpakoon Eurooppaan. Palattuaan hän osallistui vuonna 1905 Het Volk -puolueen perustamiseen ja hänet valittiin Kapmaan parlamenttiin. Myöhemmin hän tuki pääministeri Louis Bothaa ja toimi eteläafrikkalaisen puolueen (SAP) Transvaalin-osaston johtajana. Vuodesta 1913 kuolemaansa asti Burger kuului Etelä-Afrikan unionin senaattiin.


title: Johannes Brand

text: Johannes Henricus (Jan Hendrik) Brand (6. joulukuuta 1823 Kapkaupunki, Kapmaa – 14. heinäkuuta 1888 Bloemfontein, Oranjen vapaavaltio) oli Kapmaan hollantilainen poliitikko, joka toimi vuosina 1864–1888 Oranjen vapaavaltion presidenttinä.


title: Johannes Brand

text: Johannes Brandin isä Sir Christoffel Brand (1797–1875) oli Kapmaan edustajainhuoneen puhemies. Johannes Brand väitteli lakitieteen tohtoriksi Leidenin yliopistossa Hollannissa vuonna 1845 ja jatkoi opintojaan Lontoon yliopistossa. Valmistuttuaan hän palasi vuonna 1849 Kapmaahan ja saavutti menestystä lakimiehenä. Hänet valittiin vuonna 1854 Kapmaan ensimmäiseen parlamenttiin ja nimitettiin 1858 professoriksi Kapkaupungin South African Collegeen. Brand valittiin vuonna 1863 buurien perustaman nuoren Oranjen vapaavaltion presidentiksi eronneen Marthinus Wessel Pretoriuksen tilalle ja hän aloitti virassa seuraavana vuonna.


title: Johannes Brand

text: Brand uudelleenvalittiin presidentiksi neljä kertaa ja hän jatkoi virassa kuolemaansa asti. Hän onnistui vakiinnuttamaan maan sisäiset olot ja ylläpitämään rauhallisia suhteita brittiläiseen Kapmaahan sekä Transvaaliin ja muihin buurivaltioihin. Sen sijaan kuningas Moshoeshoen johtamia sothoja vastaan suoritettiin useita hyökkäyksiä. Oranje onnistui lopulta valloittamaan Caledonjokea ympäröivän alueen sothoilta ja vuonna 1868 Brand saneli sothoille niin ankarat rauhanehdot, että Moshoeshoe antoi mieluummin Ison-Britannian valloittaa hänen kuningaskuntansa Basutomaan. Brand myös suostutteli Ison-Britannian hallituksen maksamaan Oranjelle 90 000 punnan hyvityksen läntisen Griquamaan timanttikentistä, jotka se oli vuonna 1871 vallannut Oranjen aluevaatimuksista piittaamatta.


title: Johannes Brand

text: Ensimmäisen buurisodan aikana Brand piti Oranjen puolueettomana ja toimi rauhanvälittäjänä Transvaalin ja Ison-Britannian välillä. Kuningatar Viktoria löi hänet ritariksi vuonna 1882 näistä ansioista. Viimeisinä vuosinaan Brand varmisti vaikutusvallallaan, että Transvaalin presidentti Paul Kruger ei saanut koottua buurivaltioita Ison-Britannian vastaiseksi liitoksi.


title: Aspro Parks

text: Aspro Parks (myös Aspro Ocio tai Aspro Group) on espanjalainen yritys, joka omistaa kymmeniä vesi- ja huvipuistoja Euroopan eri maissa. Vuonna 2010 sen arvioitiin olevan maailman kymmenenneksi suurin alallaan. Vuonna 2009 Aspron kohteissa vieraili 8,2 miljoonaa kävijää.


title: Aspro Parks

text: Aspro Group on vuodesta 2007 omistanut Suomessa Puuharyhmä Oyj:n ja sen operoimat Vesipuisto Serenan, Tervakosken Puuhamaan, Mikkelin Visulahden sekä Vaasassa viihdekylpylä Tropiclandian ja vuonna 2015 suljetun huvipuisto Wasalandian. Muualla Euroopassa se omistaa 14 vesipuiston Aqualand-ketjun sekä seuraavat kohteet:


title: Zdravko Mamić

text: Zdravko Mamić (s. 16. heinäkuuta 1959 Bjelovar, Kroatian sosialistinen tasavalta, Jugoslavia) on kroatialainen jalkapallovaikuttaja ja manageri. Vuosina 2003–2016 Mamić toimi Dinamo Zagrebin puheenjohtajana. Erottuaan tehtävästä vuonna 2016 hänestä tuli seuran neuvonantaja.


title: Zdravko Mamić

text: Mamić syntyi hertsegovinankroatialaiseen perheeseen vuonna 1959. Mamićin molemmat vanhemmat olivat syntyneet ja kasvaneet Tomislavgradin kunnassa: isä Zidinen ja äiti Bukova Goran kylässä, ja he muuttivat Hertsegovinasta Kroatiaan vuonna 1956 etsimään töitä. Zdravko Mamićilla on kaksi veljeä, häntä vanhempi Stojko (s. 1957) ja nuorempi Zoran (s. 1971).


title: Zdravko Mamić

text: Mamić muutti 1970-luvulla veljiensä kanssa Bjelovarista Zagrebin esikaupunkialueelle Sesveteen. Heidän isänsä työskenteli tähän aikaan Länsi-Saksassa vierastyöläisenä. Mamićin ensimmäinen suora yhteys Dinamoon syntyi seuran ultrakannattajaryhmän Bad Blue Boysin kautta. Ehkä tärkein vuosi Mamićin elämässä on vuosi 1980, jolloin Miroslav Blažević siirtyi Dinamon valmentajaksi, minkä jälkeen Mamić ystävystyi tämän kanssa ja nousi Dinamon johtoportaaseen.


title: Zdravko Mamić

text: Mamić on tullut tunnetuksi vihamielisestä käyttäytymisestään toimittajia kohtaan. Hän on useaan otteeseen uhkaillut toimittajia väkivallalla ja laukonut mauttomia kommentteja toimittajista ja heidän ammatistaan. Joulukuussa 2011 pieni ryhmä Bad Blue Boysin jäseniä tuli lehdistötilaisuuteen ja syytti Mamićia "välinpitämättömästä suhtautumisesta Dinamon asioihin".  Hänen vuonna 2003 alkaneella kaudellaan Dinamo Zagrebissa on ollut yli 15 päävalmentajaa. Mamić pidätettiin maaliskuussa 2013, jolloin hän oli edelleen Dinamon puheenjohtaja, radio-ohjelman jälkeen, jossa hän hyökkäsi sanallisesti Kroatian urheilu-, tiede- ja opetusministeriä Željko Jovanovićia vastaan.


title: Zdravko Mamić

text: Kroatian sodan aikana Zdravko Mamić osallistui Česma-nimisen puuteollisuusyrityksen yksityistämiseen Bjelovarissa. Sodan päätyttyä paljastui vuonna 2000, että yhtiön epäilyttävä toiminta oli aiheuttanut 14 miljoonan kunan (n. 1,9 milj. euron) edestä vahinkoa Kroatian valtiolle, kun työntekijöiden määrä oli puolittunut.


title: Zdravko Mamić

text: Zdravko Mamić sekä viisi muuta pidätettiin 18. marraskuuta 2015 pelaajasiirtojen väärinkäytöksestä. Häntä epäillään veronkierrosta ja lahjonnasta.


title: Itävallan Grand Prix 2017

text: Itävallan Grand Prix 2017 (virallisesti Formula 1 Großer Preis von Österreich 2017) oli Formula 1 -kauden yhdeksäs osakilpailu, joka ajettiin 9. heinäkuuta 2017 Red Bull Ringillä Itävallassa.


title: Itävallan Grand Prix 2017

text: Kilpailun voitti Valtteri Bottas paalupaikalta, jolle voitto oli kauden ja uran toinen.


title: Itävallan Grand Prix 2017

text: Formula 1 -sarjassa kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat märälle radalle. Pirelli valitsi kilpailuviikonloppuun kuivan kelin rengasseoksista violettiraitaiset ultrapehmeät renkaat, punaraitaiset superpehmeät renkaat sekä keltaraitaiset pehmeät renkaat. Sääntöjen mukaan Pirelli toimittaa kilpailuviikonloppuun talleille kolme sadekelin rengassarjaa, neljä välikelin rengassarjaa ja yhden rengassarjan jokaisesta kolmesta kuivan kelin rengasseoksesta. Lisäksi tallit saavat vapaasti valita 10 rengassarjaa kolmesta Pirellin valitsemasta kuivan kelin rengasseoksesta.


title: Koko kansan viettelijä

text: Koko kansan viettelijä (norjaksi Erobreren) on menestynyt norjalainen televisiodraamasarja vuodelta 2012. Sarja perustuu Jan Kjærstadin kirjoittamiin kolmeen kirjaan Viettelijä, Valloittaja ja Löytäjä. Tarina kertoo kahden jakson verran Jonas Wergelandin elämästä, kun hän on 12-vuotias. Hän joutuu kokemaan paljon kaltoinkohtelua. Hän rakastuu silloin ensimmäisen ja viimeisen kerran. Seuraavat kaksi jaksoa kertovat miehen ikään kasvaneesta Jonaksesta, jolloin hän muuttuu kostonhimoiseksi. Nuorukainen päätyy hakeutumaan televisioon ja hurmaamaan koko kansan. Viimeiset kaksi jaksoa keskittyvät Jonaksen elämään isänä. Tarina saa dramaattisen lopun. Yleisradio esitti sarjan Suomessa vuonna 2015.


title: Koko kansan viettelijä

text: Jonas Wergelandin roolia näyttelevät (nuorimmasta vanhimpaan) Johan Felix Tschudi, Jakob Oftebro ja Kåre Conradi.


title: Henriette Kress

text: Henriette Kress on suomalainen tietokirjailija ja yrttien harrastaja. Hänen yrttejä ja rohdoskasveja esittelevä verkkosivustonsa "Henriette's Herbal" on toiminut vuodesta 1995. Oman kuvauksensa mukaan se on internetin vanhimpia sivustoja tästä aihepiiristä.


title: Henriette Kress

text: Kress on viettänyt varhaislapsuutensa Saksassa mutta asettunut sittemmin Suomeen.


title: Henriette Kress

text: Kress on kirjoittanut yrteistä neljä kirjaa, joista kaksi on ilmestynyt myös englanniksi ja yksi ruotsiksi.


title: Jari Laukkanen (curlingpelaaja)

text: Jari Petteri Laukkanen (s. 12. kesäkuuta 1965 Kesälahti) on suomalainen kilpauransa päättänyt curlingpelaaja ja Euroopan mestari.


title: Jari Laukkanen (curlingpelaaja)

text: Laukkanen kuului Markku Uusipaavalniemen joukkueeseen 1980-luvun lopulta vuosituhannen vaihteeseen asti edustaen Suomea useissa arvokilpailuissa. Salt Lake Cityn talviolympialaisissa 2002 Suomen joukkue sijoittui viidenneksi. Vuosina 1998 ja 2000 Laukkanen voitti Suomen joukkueessa MM-pronssia, vuonna 2000 Oberstdorfissa Euroopan mestaruuden ja vuosina 1999 sekä 2001 EM-pronssia. Laukkanen on työskennellyt luokanopettajana.


title: Jari Laukkanen

text: Jari Laukkanen -nimisiä henkilöitä ovat:


title: Veronica Leo

text: Veronica Leo (s. 31. heinäkuuta 1935 Helsinki) on suomenruotsalainen kirjailija ja kuvittaja. Hän on kirjoittanut 11 lastenkirjaa, kääntänyt kaksi ja kuvittanut lukuisia muita. Hän on piirtänyt Hufvudstadsbladetiin ja suunnitellut teatteripuvustuksia.


title: Veronica Leo

text: Veronica Leo on nukketeatteritaiteilija Mona Leon tytär. Hän opiskeli Taideteollisessa korkeakoulussa 1953-1956. Myöhemmin hän muutti Ruotsiin.


title: Veronica Leo

text: Kirjassa "Oravan silmät" hän kertoo omia lapsuuden muistikuviaan Helsingin pommituksista.


title: Matti Vuorinen

text: Matti Keijo Kustaa Vuorinen (s. ) on suomalainen Turun yliopiston matematiikan professori (vuodesta 2003).


title: Matti Vuorinen

text: Vuorinen suoritti ylioppilastutkinnon Turun klassillisessa lyseossa vuonna 1968. Hän valmistui Helsingin yliopistosta filosofian kandidaatiksi ja lisensiaatiksi vuonna 1973 ja filosofian tohtoriksi 1977. Dosentin aseman hän sai Helsingin yliopistosta vuonna 1980.


title: Matti Vuorinen

text: Hän toimi assistenttina Helsingin yliopistossa useita jaksoja vuosina 1976–1996, oli väiteltyään Suomen Akatemian nuorempi tutkija vuosina 1979–1985. Hän oli Helsingin yliopistossa määräaikaisena virkaatekevänä professorina useita jaksoja vuosina 1986–2003, oli Suomen Akatemian vanhempi tutkija vuosina 1994–1999 ja lehtori (HY) vuosina 1996–2003. Varttuneen tieteenharjoittajan apurahan hän sai vuosille 1990–1991, 2001–2002 ja 2006–2007. Ulkomaisia vierailuja: vierailevana tutkijana Ruotsissa (Institut Mittag-Leffler, 1977–1978, 1982 ja 1990), Yhdysvalloissa (Michiganin yliopisto, Ann Arbor 1979–1980, 1983, 1991–1992), ja Saksassa (Berliini: Alexander von Humboldt -stipendiaattina 1988–1989).


title: Uuden oikeiston kongressi

text: Uuden oikeiston kongressi (Kongres Nowej Prawicy, KNP) on puolalainen poliittinen puolue, joka on ideologialtaan talousliberaali, sosiaalikonservatiivinen ja euroskeptinen. Puolue syntyi kun Janusz Korwin-Mikken perustamaan Vapaus ja Laillisuus (Wolność i Praworządność) -puolueeseen liittyi 25.4.2011 Reaalipoliittinen Unioni (Unia Polityki Realnej) -puolueen joitakin jäseniä. Korwin-Mikke erotettiin puolueesta vuonna 2015.


title: Uuden oikeiston kongressi

text: Puolue on kuulunut Euroopan parlamentissa Kansakuntien ja vapauden Eurooppa -ryhmään sen perustamisesta lähtien vuodesta 2015.


title: Birger Kivelä

text: Jarl Birger ”Pelle” Kivelä (20. joulukuuta 1920 Helsinki – 27. syyskuuta 2013 Helsinki) oli suomalainen uimahyppääjä ja lajivaikuttaja.


title: Birger Kivelä

text: Kivelän kilpaura ajoittui 1930-luvun lopun ja 1960-luvun väliselle ajalle. Hän voitti useita PM- ja SM-mitaleja ja sijoittui Helsingin kesäolympialaisissa 1952 10 metrin kerroshypyissä 13:nneksi, mikä oli Suomen uintilajiurheilijoiden paras sijoitus kyseisissä kisoissa. Hän kuului Uimahyppääjien kerho Härvelin perustajiin ja oli seuran ensimmäinen puheenjohtaja. Kivelä toimi Suomen Uimaliiton puheenjohtajana vuosina 1970–1973 ja nimitettiin myöhemmin liiton kunniapuheenjohtajaksi. Hän toimi myös Euroopan uimaliiton ja FINA:n uimahyppykomiteoissa. Uimahyppytuomarin tehtävässä hän toimi seitsemissä olympiakisoissa. Mastersikäisenä Kivelä voitti maailman- ja euroopanmestaruuksia. Kivelä kuoli 92-vuotiaana Helsingissä 27. syyskuuta 2013.


title: Leo Suni (uimahyppääjä)

text: Leo Olavi Suni (18. toukokuuta 1891 Helsinki, Suomen suuriruhtinaskunta – 31. toukokuuta 1942 Helsinki) oli suomalainen uimahyppääjä.


title: Leo Suni (uimahyppääjä)

text: Suni kilpaili Tukholman kesäolympialaisissa 1912 vaihtelevissa kerroshypyissä ja suorissa kerroshypyissä.


title: Viljam Johansson

text: Frans William "Viljam" Johansson (18. huhtikuuta 1887 Turku – 8. elokuuta 1931 Schenectady, New Yorkin osavaltio, Yhdysvallat) oli suomalainen kestävyysjuoksija. Hän edusti Turun Urheiluliittoa ja oli pituudeltaan 179 cm.


title: Viljam Johansson

text: Johansson juoksi 10 000 metrin Suomen ennätyksen 33.53,6 Turussa 20. syyskuuta 1908. Hän voitti Suomen-mestaruuden 1 500 metrillä Helsingissä 1909 ajalla 4.24,8. Hän juoksi 5 000 metrin Suomen ennätyksen 16.02,0 Tampereella 7. elokuuta 1909.


title: Viljam Johansson

text: Johansson sijoittui Tukholman olympialaisissa 1912 maastojuoksussa 11:nneksi. Suomi sai joukkuekilpailussa hopeaa, mutta tuloksiin laskettiin vain joukkueen kolmen parhaan juoksijan tulokset. Johansson oli viidenneksi paras suomalainen, eikä saanut mitalia. 5 000 metrillä hän selviytyi loppukilpailuun, muttei osallistunut siihen. Hän oli mukana myös 3 000 metrin joukkuejuoksussa, jossa Suomi karsiutui loppukilpailusta.


title: Alexandre Texier

text: Alexandre Texier (s. 13. syyskuuta 1999 Grenoble, Ranska) on ranskalainen jääkiekkoilija, joka pelaa SM-liigajoukkue Kalevan Pallossa lainalla NHL-joukkue Columbus Blue Jacketsista. Hän on pelipaikaltaan keskushyökkääjä, mutta Texier osaa pelata myös laidassa. Blue Jackets varasi hänet toisella kierroksella 45. pelaajana , jolloin Texieristä tuli kaikkien aikojen pienimmällä numerolla NHL:ään varattu ranskalaispelaaja.


title: Alexandre Texier

text: "HockeyProspect.com Black Bookin" raportin mukaan Texierilla on erinomaiset kiekolliset taidot ja mailankäsittelytaidot. Hän hallitsee kiekkoa myös pienessä tilassa ja on nopea luistelija. Texier on luova ja hyvä käsistään, eikä hän juuri pidä kiekkoa liian kauan. "Red Line Reportin" mukaan Texierilla on kova ja tarkka laukaus, jota hän voisi käyttää useammin. Texier pysyy koko ajan liikkeessä ja hän tuo energiaa hyökkäyspäähän. Texier pelaa paineen alla varsin rauhallisesti, eikä hän panikoi kiekollisena, mutta pitää "Red Line Reportin" mukaan sitä ajoittain liian kauan.


title: Alexandre Texier

text: Texier on Brûleurs de Loups de Grenoblen kasvatti. Hän oli kaudella 2014–2015 seuran B-nuorten paras pistemies tehoilla 16+18=34. Texier voitti myös koko Ranskan B-juniorisarjan pudotuspelien pistepörssin tehoilla 6+6=12. Hän voitti kauden päätteeksi sarjan mestaruuden. Kaudella 2015–2016 Texier voitti ylivoimaisesti koko Ranskan B-juniorisarjan piste- ja maalipörssin tehoilla 40+30=70, josta tuli koko sarjan kaikkien aikojen yhden kauden runkosarjan piste- ja maaliennätys. Piste-ennätys oli aiemmin Roman Carpentierin (63 tehopistettä) hallussa kaudelta 2010–2011 ja maaliennätys Matthias Terrierin (35 maalia) hallussa kaudelta 2008–2009. Texier voitti myös Ranskan B-juniorisarjan pudotuspelien piste-, maali- ja syöttöpörssin tehoilla 9+12=21, joista tuli sarjan yhden kauden piste- ja syöttöennätys.


title: Alexandre Texier

text: Huhtikuussa 2017 Texier teki sopimuksen Grenoblen miesten joukkueen kanssa. Hän debytoi Ligue Magnusissa Texierin 17-vuotissyntymäpäivänä 13. syyskuuta 2016 vieraissa Ducs de Dijonia vastaan ja onnistui heti tekemään kypärätempun Grenoblen voitettua ottelun 2-6. Hän teki tulokaskautensa 2016–2017 aikana kaikkiaan 40 runkosarjaottelussa tehot 10+9=19 ja 12 playoff-ottelussa tehot 5+5=10. Texier palkittiin kauden päätteeksi sarjan parhaana tulokkaana Trophée Jean-Pierre Graffilla.


title: Alexandre Texier

text: Columbus Blue Jackets varasi Texierin toisella kierroksella 45. pelaajana . Hän nousi Tim Bozonin (64. varaus vuonna ) ohi kaikkien aikojen pienimmällä numerolla NHL:ään varatuksi ranskalaispelaajaksi. Texierista tuli myös ensimmäinen Ranskan pääsarjatasolta NHL:ään varattu pelaaja. Samana kesänä hänet varasi myös QMJHL-joukkue Baie-Comeau Drakkar 17. pelaajana . Texier oli omien sanojensa mukaan ollut siirtymässä NHL:n varaustilaisuuden jälkeen myös joko Suomeen tai Ruotsiin. Lopulta hän teki heinäkuussa kaksivuotisen sopimuksen SM-liigajoukkue Kalevan Pallon kanssa. Texier teki siellä kaudella 2017–2018 53 runkosarjaottelussa tehot 13+9=22, kuudessa playoff-ottelussa tehot 1+1=2 ja kolmessa Mestarien liigan ottelussa kolme syöttöpistettä. Hän oli runkosarjassa KalPan kolmanneksi paras maalintekijä.


title: Alexandre Texier

text: Toukokuussa 2018 Texier teki kolmivuotisen tulokassopimuksen Columbus Blue Jacketsin kanssa. Samalla hänen kerrottiin jatkavan todennäköisesti kauden 2018–2019 lainalla KalPassa.


title: Alexandre Texier

text: Texier edusti Ranskaa MM-kilpailuissa vuonna 2018. Hänet valittiin Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Yhteensä Texier on pelannut 19 A-maaottelua tehopistein 2+7=9. Hän teki A-maajoukkuedebyyttinsä vain 17-vuotiaana Euro Ice Hockey Challengessa 9. helmikuuta 2017 Itävallan Grazissa Norjaa vastaan. Texier sai ottelussa syöttöpisteen Olivier Dame-Malkan tekemään maaliin, joka jäi Ranskan 1-4-tappioon päättyneen ottelun ainoaksi maaliksi. Hänen teholukemansa oli kuitenkin ottelun päätteeksi +1. Ensimmäisen A-maajoukkuemaalinsa Texier teki seuraavassa ottelussa 10. helmikuuta 2017 Slovakiaa vastaan. Hän sai ottelussa myös yhden syöttöpisteen oltuaan kakkossyöttäjänä Sacha Treillen tekemään osumaan, joka jäi Ranskan 1-3-voittoon päättyneen ottelun ratkaisumaaliksi.


title: Alexandre Texier

text: Texier pelasi myös alle 20-vuotiaiden IA-divisioonan MM-kilpailuissa vuosina 2017 ja 2018, joista ensimmäinen turnaus päättyi pronssiin. Jälkimmäisessä turnauksessa hän jakoi Ranskan sisäisen syöttöpörssin voiton Louis Petit'n kanssa neljällä syöttöpisteellään. Texier pelasi myös alle 18-vuotiaiden IA-divisioonan MM-kilpailuissa vuosina 2015, 2016 ja 2017, joista vuoden 2017 turnaus päättyi kultaan ja vuoden 2015 turnaus pronssiin. Vuoden 2016 turnauksessa hän oli Ranskan paras pistemies ja syöttäjä tehoilla 2+4=6. Vuoden 2017 turnauksessa Texier toimi joukkueen kapteenina. Hänet valittiin turnauksen parhaaksi hyökkääjäksi.


title: Alexandre Texier

text: Texierin isä Fabrice pelasi omalla urallaan puolustajana Brûleurs de Loups de Grenoblen miesten joukkueessa.


title: Olavi Laurila

text: Olavi Jaakko Laurila (s. 29. joulukuuta 1940 Vaasa) on suomalainen jousiampuja.


title: Olavi Laurila

text: Laurila edusti Suomea lukuisissa arvokisoissa ja saavutti useita SM-mitaleja sekä Suomen ennätyksiä. Laurilan huippuvuosi oli 1972, jolloin hän voitti EM-kilpailuissa yksilökilpailun pronssia ja joukkuekilpailussa hopeaa sekä sijoittui Münchenin kesäolympialaisissa 20:nneksi.


title: Jarkko Kari

text: Jarkko Juhani Kari (s. ) on suomalainen Turun yliopiston matematiikan professori (vuodesta 2000).


title: Jarkko Kari

text: Jarkko Kari kirjoitti ylioppilaaksi Taavetin lukiosta 1983. Hän valmistui Turun yliopistosta filosofian kandidaatiksi vuonna 1986, lisensiaatiksi 1989 ja tohtoriksi vuonna 1990. Hänen englanninkielinen väitöskirjatyönsä liittyi matemaattiseen kybernetiikkaan ja automaattien teoriaan; työ oli otsikoitu "Decision problems concerning cellular automata". Kari sai työstään Tietojenkäsittelytieteen seuran väitöskirjapalkinnon vuonna 1991. Turun yliopiston dosentti hän oli vuosina 1995–2000.


title: Jarkko Kari

text: Professori Karille myönnettiin Suomalaisen Tiedeakatemian Väisälän palkinto vuonna 2006. Hän on ollut Suomalaisen Tiedeakatemian jäsen vuodesta 2014 lähtien.


title: Väinö Heikkilä

text: Väinö Selim Heikkilä (myöh. Rauvola, 25. huhtikuuta 1888 Lieto – 5. toukokuuta 1943 Lieto) oli suomalainen juoksija. Hän edusti Liedon Parmaa ja oli pituudeltaan 173 cm.


title: Väinö Heikkilä

text: Heikkilä sijoittui Tukholman olympialaisissa 1912 maastojuoksussa 25:nneksi. Suomi sai joukkuekilpailussa hopeaa, mutta tuloksiin laskettiin vain joukkueen kolmen parhaan juoksijan tulokset. Johansson oli kuudenneksi paras suomalainen, eikä saanut mitalia.


title: Väinö Heikkilä

text: Vuoden 1912 Kalevan-ottelussa Heikkilä sijoittui 1 500 metrin juoksussa neljänneksi ajalla 4.20,0.


title: Pekka Saarelainen (urheilija)

text: Pekka Juhani Saarelainen (s. 17. maaliskuuta 1967 Helsinki) on suomalainen kilpauransa päättänyt curlingpelaaja ja Euroopan mestari.


title: Pekka Saarelainen (urheilija)

text: Saarelainen kuului Markku Uusipaavalniemen joukkueeseen 1990-luvulla ja 2000-vuosikymmenen alussa edustaen Suomea useissa arvokilpailuissa. Salt Lake Cityn talviolympialaisissa 2002 Suomen joukkue sijoittui viidenneksi. Vuonna 2000 Saarelainen voitti Suomen joukkueessa Oberstdorfissa Euroopan mestaruuden ja vuonna 2001 EM-pronssia. Saarelainen on työskennellyt erikoissairaanhoitajana.


title: Alexander Egger

text: Alexander Egger (s. 22. joulukuuta 1979 Bolzano, Italia) on italialainen entinen jääkiekkopuolustaja. Hän osasi pelata myös keskushyökkääjänä. Egger pelasi koko uransa ajan kotimaassaan, suurimman osan urastaan kasvattajaseurassaan HC Bolzanossa, jonka kapteenina hän toimi kotimaansa Serie A:ssa ja monikansallisessa Erste Bank Eishockey Ligassa vuosina 2010–2016 ja kaudella 2017–2018. Egger on Bolzanon seurahistorian kaikkien aikojen toiseksi eniten runkosarjaotteluita (720) pelannut pelaaja Martin Pavlun jälkeen. Lisäksi hän pelasi Serie A:ta SV Ritten/Renonissa vuosina 2005–2008, joista kaudella 2006–2007 Egger toimi joukkueen kapteenina. Hän voitti urallaan kaikkiaan neljä Italian-mestaruutta ja kaksi EBEL:n mestaruutta. Egger pelasi myös kymmenet MM-kilpailut, joista viidet eteni pääsarjatasolla. Hän toimi Italian kapteenina vuosien 2013 ja 2014 turnauksissa.


title: Alexander Egger

text: Egger on HC Bolzanon oma kasvatti. Hän debytoi seuran miesten joukkueessa Serie A:ssa kaudella 1997–1998, jolloin Egger pelasi siellä kuusi runkosarjaottelua tehopistein 3+1=4. Hän voitti kauden päätteeksi Italian-mestaruuden. Kaudella 1998–1999 Egger edusti Bolzanoa myös EHL:ssä. Ensimmäisellä kokonaisella pääsarjakaudellaan 1998–1999 hän teki 48 runkosarjaottelussa tehot 2+137=58. Kauden 1999–2000 päätteeksi Egger voitti Italian-mestaruuden. Kaudella 2001–2002 hän oli Bolzanon kolmanneksi paras maalintekijä 14 osumallaan. Kaudella 2003–2004 Egger voitti Italian cupin ja kaudella 2004–2005 Italian Supercupin.


title: Alexander Egger

text: Kaudeksi 2005–2006 Egger siirtyi SV Ritten/Renonin riveihin. Hän nousi joukkueen varakapteeniksi. Kaudella 2006–2007 hän toimi Rittenin kapteenina ja kaudella 2007–2008 taas varakapteenina. Egger eteni Rittenin kanssa aina Serie A:n finaaleihin saakka, mutta Italian-mestaruuden vei kuitenkin HC Bolzano otteluvoitoin 3–1. Hän palasi itse kasvattajaseuraansa Bolzanoon kaudeksi 2008–2009. Egger oli joukkueen tehokkain puolustaja tehoilla 15+19=34, joilla hän voitti Serie A:n puolustajien maalipörssin ja jakoi puolustajien pistepörssin viidennen sijan A&O Asiagon Trevor Johnsonin kanssa. Egger voitti kauden aikana sekä Italian-mestaruuden, Italian cupin että Italian supercupin. Hän edusti Bolzanoa kauden aikana myös Continental Cupissa.


title: Alexander Egger

text: Kaudella 2010–2011 Egger nousi Bolzanon kapteeniksi. Hän voitti Serie A:n puolustajien piste- ja syöttöpörssin tehoilla 7+29=36. Egger edusti Bolzanoa kauden aikana myös Continental Cupissa. Kauden 2011–2012 päätteeksi hän voitti Italian-mestaruuden. Kaudella 2012–2013 Egger teki miesten pääsarjatason yhden kauden piste-ennätyksensä tehoilla 2+40=42, joilla hän sijoittui koko Serie A:n syöttöpörssissä toiseksi edellään vain A&O Asiagon Sean Bentivoglio. Puolustajien pistepörssissä Eggerin edellä oli vain HC Valpellicen Trevor Johnson. Hän voitti kauden aikana Italian Supercupin. Egger pelasi kauden aikana myös Continental Cupissa.


title: Alexander Egger

text: Bolzano siirtyi kaudeksi 2013–2014 pelaamaan monikansalliseen, itävaltalaisvetoiseen Erste Bank Eishockey Ligaan. Hän voitti kauden päätteeksi liigan mestaruuden. Kaudella 2014–2015 Egger oli Bolzanon tehokkain puolustaja tehoilla 6+22=28, joilla hän jakoi EBEL:n puolustajien pistepörssin kymmenennen sijan kolmen muun pelaajan kanssa. Kauden 2015–2016 jälkeen Egger ei jatkanut enää joukkueensa kapteenistossa toimittuaan kuusi kautta Bolzanon kapteenina, mutta kaudeksi 2017–2018 hän palasi kuitenkin joukkueen kapteeniksi. Egger oli Bolzanon eniten maaleja tehnyt puolustaja viidellä osumallaan. Hän voitti myös pudotuspelien puolustajien piste- ja syöttöpörssin tehoilla 1+10=11. Egger johdatti Bolzanon kauden päätteeksi EBEL:n mestaruuteen. Hän lopetti pelaajauransa kevääseen 2018.


title: Alexander Egger

text: Egger edusti Italiaa MM-kilpailuissa vuosina 2003, 2006, 2010, 2012, 2014 ja 2017. Vuoden 2014 turnauksessa hän toimi joukkueensa kapteenina ja vuoden 2012 varakapteenina. Vuoden 2012 turnauksessa Egger valittiin Norjaa vastaan pelatun alkulohkon ottelun päätteeksi Italian ottelun parhaaksi pelaajaksi, kuten myös vuoden 2014 turnauksessa Tšekkiä vastaan pelatun alkulohkon ottelun päätteeksi ja vuoden 2017 turnauksessa Saksaa vastaan pelatun alkulohkon ottelun päätteeksi.


title: Alexander Egger

text: Egger pelasi myös alle 18-vuotiaiden B-sarjan EM-kilpailuissa vuonna 1997. Hän edusti Italiaan myös talviuniversiadeissa vuosina 2005 ja 2007.


title: Efraim Harju

text: Matti Efer "Efraim" Harju (4. kesäkuuta 1889 Kälviä – 17. heinäkuuta 1977 Kaarlela) oli suomalainen keskimatkojen juoksija ja kestävyysjuoksija. Hän edusti Kälviän VK:ta ja Kälviän Tarmoa, ja oli pituudeltaan lähteestä riippuen 175 tai 178 cm.


title: Efraim Harju

text: Harju keskeytti Tukholman olympialaisten 1912 maastojuoksukilpailun, eikä näin ollen kuulunut Suomen hopeajoukkueeseen joukkuekilpailussa, johon laskettiin joukkueen kolmen parhaan juoksijan tulos. Hän karsiutui samoissa kilpailuissa alkuerissä sekä 1 500 metrillä että 3 000 metrin joukkuekilpailussa.


title: Efraim Harju

text: Harjun ennätys 1 500 metrillä oli 4.13,0 ja 3 000 metrillä 9.03,0, molemmat vuodelta 1912.


title: Bosnian ja Hertsegovinan kroaatit

text: Bosnian ja Hertsegovinan kroaatit  (kutsutaan usein myös nimellä Bosnian kroaatit) ovat bosniakkien ja serbien jälkeen kolmanneksi suurin etninen ryhmä Bosniassa ja Hertsegovinassa, sekä yksi maan kolmesta perustajakansakunnasta.Bosnian ja Hertsegovinan kroaatit ovat myös vaikuttaneet merkittävästi maan kulttuuriin. Heidän äidinkielensä on kroatia ja useimmat tunnustautuvat roomalaiskatolisiksi, vaikka pieni vähemmistö on ateisteja.


title: Bosnian ja Hertsegovinan kroaatit

text: 1400-luvulta 1800-luvulle, Ottomaanien valtakunnan valtakaudella, nykyajan Bosnian ja Hertsegovinan alueen kroaatteja vainottiin usein, jolloin iso osa heistä joutui pakenemaan alueelta. 1900-luvulla poliittinen kuohunta ja huono taloudellinen tilanne sai aikaan yhä useampien kroaattien maastamuuton. Sotien yhteydessä tehdyt etniset puhdistukset Bosniassa ja Hertsegovinassa 1990-luvulla pakottivat kroaatit muuttamaan eri puolille maata, vaikka he olivat asuneet monilla alueilla jo kauan ennen Bosnian sotaa. Bosnian ja Hertsegovinan tilastokeskuksen mukaan, vuonna 2013 maassa asui 544 780 kroaattia.


title: Eija Salonen

text: Eija Salonen (s. 10. joulukuuta 1975 Kärkölä) on suomalainen ampumahiihtäjä.


title: Eija Salonen

text: Salonen sijoittui ampumahiihdon MM-kilpailuissa Ruhpoldingissa 1996 normaalimatkalla (15 km) 29:nneksi ja viestissä kahdeksanneksi. Kontiolahdella 1999 hän kuului kuudenneksi sijoittumeeseen Suomen viestijoukkueeseen. Pokljukan MM-kilpailuissa 2001 hän sijoittui normaalimatkalla 52:nneksi, pikakilpailussa (7,5 km) 55:nneksi, tuli kierroksella ohitetuksi takaa-ajossa ja oli viestissä kahdestoista.


title: Eija Salonen

text: Salonen sijoittui Hanty-Mansijskin MM-kilpailuissa 2003 normaalimatkalla seitsemänneksi, yhteislähtökilpailussa 18:nneksi, takaa-ajossa 27:nneksi, pikakilpailussa 28:nneksi ja viestissä kuudenneksi. Oberhofin MM-kilpailuissa 2004 hän oli normaalimatkalla 37:s ja viestissä kolmastoista, Hochfilzenissä 2005 normaalimatkalla 74:s ja viestissä 18:s.


title: Eija Salonen

text: Salonen kilpaili maailmancupissa 1993–2006. Hanty-Mansijskin MM-normaalimatkan seitsemäs sija kaudella 2002–2003 oli hänen uransa paras maailmancupsijoitus. Lisäksi hän oli kolmastoista Östersundin pikakilpailussa kaudella 1996–1997 sekä kahdeksastoista Breznon pikakilpailussa kaudella 1995–1996 ja Hanty Mansijskin MM-yhteislähdössä 2003. Maailmancupin kokonaispisteissä hän oli parhaimmillaan 42:s kaudella 2002–2003.


title: Ilpo Piirainen

text: Ilpo Tapani Piirainen () oli suomalainen kielitieteilijä ja saksan kielen professori. Hän asui vuodesta 1970 lähtien Saksassa ja toimi erityisesti Münsterin yliopiston (Westfälische Wilhelms-Universität, Institut für Deutsche Sprache und Linguistik) tutkijana ja professorina (1980–2003). Hän tutki germaanista filologiaa, muun muassa vanhoja saksankielisiä dokumentteja ja saksan kielen käyttöä nykyisen Slovakian alueella. Hän löysi vanhoja saksankielisiä dokumentteja ollessaan stipendiaattina Kaarlen yliopistossa Prahassa ja ne osaltaan loivat suunnan hänen elämänuralleen. Hän toimi saksan kielen professorina Trnavan yliopistossa Slovakian Trnavassa vielä vuosina 2006-2009, vaikka oli päässyt aiemmin eläkkeelle Saksassa.


title: Ilpo Piirainen

text: Piirainen kirjoitti ylioppilaaksi Joensuun lyseon lukiosta vuonna 1960. Hän valmistui Helsingin yliopistosta filosofian maisteriksi vuonna 1965, lisensiaatiksi vuonna 1967 ja tohtoriksi vuonna 1969. Piiraisen saksankielisen väitöskirjan (1968) otsikkona oli "Graphematische Untersuchungen zum Frühneuhochdeutschen". Piirainen oli Jyväskylän yliopiston saksan kielen ja lingvistiikan dosentti vuodesta 1971 ja Vaasan korkeakoulun/yliopiston saksan kielen dosentti vuodesta 1972. Hän toimi Suomessa ainakin Turun yliopiston germaanisen filologian apululaisprofessorina vuosina 1973–1974.


title: Ilpo Piirainen

text: Ilpo Tapani Piiraisen tuotanto käsitti muun muassa yli 30 kirjaa.


title: Ilpo Piirainen

text: Piirainen oli vuodesta 1967 lähtien naimisissa saksalaisen kielitieteilijä Elisabeth Dörrien (Elisabeth Piirainen) kanssa.


title: Mirja Saari

text: Mirja Helena Saari (o.s. Pinomaa; s. ) on suomalainen Helsingin yliopiston pohjoismaisten kielten emeritaprofessori (virassa 1988–2007).


title: Mirja Saari

text: Saari on teologi, professori Lennart Pinomaan tytär. Hän kirjoitti ylioppilaaksi Helsingin suomalaisesta yhteiskoulusta vuonna 1961. Hän valmistui Helsingin yliopistosta filosofian kandidaatiksi 1966. Hän suoritti jatko-opintoja Ruotsissa Lundin yliopistossa 1969–1971. Hän valmistui filosofian lisensiaatiksi 1971 ja tohtoriksi 1976. Hänen ruotsinkielinen väitöskirjansa "Talsvenska: en sociolingvistisk studie över syntaktiska drag i intervjusvar" (1975) kuuluu sosiolingvistiikan alaan ja tarkastelee haastattelutilanteissa puhuttua ruotsin kieltä. Helsingin yliopiston pohjoismaisten kielten dosentti Saari on ollut vuodesta 2007.


title: Mirja Saari

text: Saari toimi pohjoismaisen filologian assistenttina Helsingin yliopistossa vuosina 1967–1969 sekä apulaisprofessorina Oulun yliopistossa ja Helsingin yliopistossa vuosina 1972–1973. Hän oli Helsingin yliopiston apulaisprofessori 1976–1988.


title: Mirja Saari

text: Saari on ollut Suomen Tiedeseuran jäsen vuodesta 1992.


title: Jumpin China

text: Jumpin China oli seitsenhenkinen energinen groove rock -yhtye. Yhtyeen alkumuoto syntyi helsingissä jo vuonna 1994, mutta muodostui tunnettuun muotoonsa 1998. Jumpin China nousi numetal-aallon mukana eroittuen kuitenkin naislaulajalla, torvisektiolla ja kristillisillä sanoituksilla.


title: Jumpin China

text: JC keikkaili muun muassa Jacks of All Tradesin ja Dust Eater Dogsin kanssa ympäri Suomea Desibel-tourin puitteissa keväällä 2001. Lisäksi yhtye vieraili uransa aikana Ruotsissa ja Puolassa.


title: Jumpin China

text: Yhtye julkaisi Come-EP:n vuonna 2000. We've Already Won -single äänitettiin 2001 ja julkaistiin 2002. Single sai positiivisia arvioita osakseen, mutta jäikin yhtyeen viimeiseksi julkaisuksi yhtyeen jäädessä vaille levytyssopimusta.


title: Jumpin China

text: Jumpin China soitti viimeisen keikkansa Tampereen Tullikamarilla 23. elokuuta 2003.


title: Theodor Nordström

text: Karl Fredrik Theodor Nordström (31. elokuuta 1843 – 30. kesäkuuta 1920) oli suomalaissyntyinen geologi ja kemisti, josta tuli Ruotsissa kansanedustaja ja maaherra.


title: Theodor Nordström

text: Nordströmin isä Johan Jakob Nordström vei perheensä "Suomen poliittisen suvaitsemattomuuden" takia Ruotsiin, missä Theodor Nordström kirjoitti ylioppilaaksi ja opiskeli luonnontieteitä. Hän osallistui Adolf Erik Nordenskiöldin tutkimusmatkalle Grönlantiin vuonna 1870. Aikalaisiinsa verrattuna hän oli erittäin laajasti matkustellut mies, joka kävi Euroopan-matkojensa lisäksi Pohjois-Amerikassa 1876, Färsaarilla 1877 ja kävi vuonna 1899 Venäjän halki Siperiassa aina Baikaljärvellä asti.


title: Theodor Nordström

text: Uransa alussa hän työskenteli Ruotsin geologisella tutkimuslaitoksella ja opetti samaan aikaan Tukholman teknillisessä instituutissa. Hänet nimitettiin Salan vuorikuntaan kaivosinsinööriksi, ja siitä hän eteni kauppakollegion vuoriasioiden toimistopäälliköksi. Tieteellinen ura vaihtui sujuvasti hallinnolliseen. Vuonna 1897 hän siirtyi rautatiehallituksen johtoon. Hän johti uusien rataosuuksien rakentamista valtakunnanrajalle ja Bohusläniin ja aloitti selvitykset joidenkin rataosien sähköistämiseksi.


title: Theodor Nordström

text: Vuosina 1904–1911 Nordström oli Örebron maaherra. Hän kuului valtiopäivien alahuoneeseen seitsemän vuoden ajan ja osallistui myös kunnallispolitiikkaan.


title: Bobby Scott

text: Robert William ”Bobby” Scott (29. tammikuuta 1937 Mount Pleasant, New York City, New York, Yhdysvallat – 5. marraskuuta 1990 New York City, New York, Yhdysvallat) oli yhdysvaltalainen muusikko, äänitetuottaja ja lauluntekijä. Hänen soittamiaan instrumentteja olivat piano ja vibrafoni.


title: Bobby Scott

text: Scottin kuuluisimpiin kappaleisiin lukeutuu muun muassa yhdessä Ric Marlow’n kanssa kirjoitettu ”A Taste of Honey”, josta hän saavutti Grammy-palkinnon. Toinen kuuluisa kappale, jota hän oli tekemässä, on ”He Ain’t Heavy, He’s My Brother”. 1960-luvulla hän myös aloitti musiikinopettajan työt.


title: Bobby Scott

text: Bobby Scott menehtyi keuhkosyöpään 53-vuotiaana.


title: Prime Sales

text: Prime Sales Oy on vuonna 2012 Oulussa perustettu myyntiorganisaatio, jonka toiminnan pääpaino on telemarkkinointipalveluissa. Yrityksen toimipisteet sijaitsevat Oulussa, Kuopiossa, Seinäjoella, Torniossa ja Hämeenlinnassa. Pääkonttori sijaitsee Oulussa.


title: Prime Sales

text: Prime Sales työllistää valtakunnallisesti noin 100 henkilöä.


title: Prime Sales

text: Yrityksen liikevaihto on ollut voimakkaassa kasvussa ja tilikauden 3/2017 liikevaihto oli 3,1 miljoonaa euroa.


title: Prime Sales

text: Yritys kuuluu Suomen Asiakkuusmarkkinointiliittoon (ASML).


title: HMAS Macquarie

text: HMS Macquarie (viirinumero K532) oli Australian kuninkaallisen laivaston vuonna 1945 palvelukseenotettu River-luokan fregatti.


title: HMAS Macquarie

text: Alus tilattiin 2. kesäkuuta 1942 Morts Dock and Engineering Companyltä Sydneystä ja sen köli laskettiin 3. joulukuuta 1943. Alus laskettiin vesille 3. maaliskuuta 1945 kumminaan Länsi-Australian senaattorin Fraserin puoliso ja se otettiin palvelukseen saman vuoden lopulla 7. joulukuuta Sydneyssä ensimmäisenä päällikkönään komentajakapteeni Leslie M. Hinchliffe.


title: HMAS Macquarie

text: Miehistön koulutuksen päätyttyä alus lähti 31. tammikuuta 1946 Sydneystä kolmeksi kuukaudeksi Uuden-Guinean vesille. Alus osallistui muun muassa uponneen japanilaisen tankkerin "Naruton" nostoon Karavianlahdella. Palattuaan Sydneyyn 29. huhtikuuta alus vietti seitsemän viikkoa laiturissa, kunnes se lähti 15. kesäkuuta Indonesiaan. Alus vieraili Bataviassa ja Padangissa. Indonesiassa alus avusti sotarikostuomioistuimen tutkijoita ja hautojen merkitsijöitä.


title: HMAS Macquarie

text: Alus palasi 22. lokakuuta Sydneyyn Darwinin ja Townsvillen kautta. Alus saapui 27. lokakuuta Melbourneen, missä se poistettiin 19. joulukuuta palveluksesta ja sijoitettiin E-luokan reserviin. Alus oli vuoden palveluksensa aikana matkannut 20 074 merimailia.


title: HMAS Macquarie

text: Oltuaan lähes kuusi vuotta reservissä alus palautettiin 15. elokuuta 1952 palvelukseen Melbournessa päällikkönään komentajakapteeni Arthur I. Chapman. Koulutuksen jälkeen alus vieraili Port Moresbyssä matkallaan Darwiniin ja edelleen Monte Bellolle, missä se oli valvontatehtävissä ja sääaluksena Britannian ensimmäisten ydinkokeiden aikana 3. lokakuuta.


title: HMAS Macquarie

text: Alus palasi lokakuun lopulla Australian itärannikolle, missä se oli huhtikuuhun 1953 asti. Alus siirtyi huhtikuussa Darwiniin, missä se oli 24. huhtikuuta - 8. syyskuuta. Alus palasi 19. syyskuuta Sydneyyn, missä se siirrettiin reserviin 17. maaliskuuta 1954. Toisen palvelusrupeaman aikana alus matkasi 31 146 merimailia. Alus myytiin romutettavaksi 5. heinäkuuta 1962 H. C. Sleigh and Companylle, joka toimi Mitsubishin edustajana Australiassa.


title: Antti Inberg

text: Antti Inberg (s. 10. lokakuuta 1972) on suomalainen freestylehiihtäjä, joka kilpaili aktiiviurallaan suksibaletissa eli acrossa.


title: Antti Inberg

text: Inberg sijoittui MM-kilpailuissa neljänneksi La Clusaz'ssa 1995 ja Iizuna kogenissa 1997, seitsemänneksi Meiringen-Haslibergissä 1999 ja 18:nneksi Altenmarktissa 1993.


title: Antti Inberg

text: Inberg sijoittui baletin maailmancupin yhteispisteissä neljänneksi kaudella 1995–1996, viidenneksi 1996–1997, kuudenneksi 1997–1998 ja yhdeksänneksi 1994–1995. Freestylehiihdon maailmancupin kokonaiskilpailussa hän oli yhdeksäs kaudella 1995–1996.


title: Antti Inberg

text: Inberg sijoittui maailmancupin osakilpailussa toiseksi Meiringen-Haslibergissä maaliskuussa 1996, Kirchbergissä helmikuussa 1997 ja Heavenlyssä tammikuussa 1999. Kolmas hän oli La Plagnessa ja Breckenridgessä kaudella 1995–1996, Meiringen-Haslibergissä maaliskuussa 1997 ja 1998 sekä Ovindolissa maaliskuussa 2000.


title: FC Metalurgi Rustavi

text: FC Metalurgi Rustavi on jalkapalloseura Rustavin kaupungista. Metalurgi pelasi kaudella 2015–2016 Georgian kolmanneksi korkeimmalla sarjatasolla Liga 3:ssa. Seura on voittanut maansa mestaruuden kahdesti: kaudella 2006–07 ja 2009–10. Euroopan sisäisissä turnauksissa Rustavi on pelannut useampana kaudella, mutta ei ole edennyt karsintakierroksia pidemmälle.


title: Manchester Square

text: Manchester Square on 1700-luvulta peräisin oleva aukio Marylebonessa, Lontoossa, hieman Oxford Streetistä pohjoiseen. Se on eräs pienemmistä, mutta paremmin säilyneistä Yrjöjen aikakauden arkkitehtuurin aukioista Lontoon keskustassa. Aukion pohjoispäässä sijaitsee Hertford House ja Wallace Collection -taidenäyttely. Aikoinaan aukiolla sijaitsi myös EMI:n sittemmin purettu pääkonttori.


title: FK Baku

text: Baku Futbol Klubu () on jalkapalloseura Bakun kaupungista. Kaudella 2015–16 seura pelasi maansa toiseksi korkeimmalla sarjatasolla Azerbaidžanin 1. divisioonassa. Baku FK on voittanut Azerbaidžanin mestaruuden 2005–06 ja 2008–09.


title: Slovakian salibandymaajoukkue

text: Slovakian salibandymaajoukkue on Slovakian salibandyn edustusjoukkue. Slovakia on IIF:n maailmanrankingissa sijalla 10. Slovakian salibandyliitto perustettiin vuonna 1998. IIF:n jäseneksi se liittyi vuonna 1999.Slovakian kokoonpano maailmanmestaruuskilpailuissa 2016.


title: Jaakko Luoma

text: Jaakko Artturi ”Jaska” Luoma (9. heinäkuuta 1897 Yhdysvallat – 12. maaliskuuta 1940 Uomaa, Impilahti) oli suomalainen keskimatkojen juoksija. Hän edusti Alahärmän Kisaa ja oli pituudeltaan 180 cm.


title: Jaakko Luoma

text: Luoma sijoittui Pariisin olympialaisissa 1924 kahdenneksitoista 1 500 metrin juoksussa ajalla 4.03,9. Ennätyksensä 4.01,6 hän juoksi Helsingissä 19. kesäkuuta 1924.


title: Jaakko Luoma

text: Luoma kuoli talvisodassa Uomaalla Impilahdella.


title: Tetrabutyyliammoniumfluoridi

text: Tetrabutyyliammoniumfluoridi eli TBAF (CHNF) on tetrabutyyliammoniumkationien ja fluoridi-ionien muodostama ioniyhdiste. Yhdistettä voidaan käyttää orgaanisen kemian synteeseissä muun muassa fluorausreagenssina.


title: Tetrabutyyliammoniumfluoridi

text: Huoneenlämpötilassa tetrabutyyliammoniumfluoridi on väritöntä kiteistä ainetta. Yhdiste liukenee veteen ja moniin orgaanisiin liuottimiin kuten tetrahydrofuraaniin, asetonitriiliin ja dimetyylisulfoksidiin. Tetrabutyyliammoniumfluoridi on erittäin voimakkaasti hygroskooppista ja se esiintyy muun muassa kidevedellisenä trihydraattina (CHNF·3HO). Kidevettä ei voi poistaa yhdisteestä tavalliseen tapaan kuumentamalla alhaisessa paineessa. Tämä johtuu siitä, että fluoridi-ioni on niin vahvasti emäksinen, että se vastaanottaa protonin tetrabutyyliammoniumkationilta. Tämä johtaa eliminaatioreaktioon, jossa muodostuu tributyyliamiinia ja 1-buteenia.


title: Tetrabutyyliammoniumfluoridi

text: Tetrabutyyliammoniumfluoridia voidaan valmistaa tetrabutyyliammoniumbromidin ja vetyfluoridin välisellä halogeeninvaihtoreaktiolla tai tetrabutyyliammoniumhydroksidin ja vetyfluoridin vesiliuoksien välisellä reaktiolla. Kidevedetöntä yhdistettä valmistetaan heksafluoribentseeniin ja tetrabutyyliammoniumsyanidin välisellä reaktiolla tetrahydrofuraaniliuoksessa.


title: Tetrabutyyliammoniumfluoridi

text: Tetrabutyyliammoniumfluoridilla on useita käyttökohteita orgaanisen kemian synteeseissä. Sitä käytetään muun muassa poistamaan molekyyleistä suojaryhminä toimivia silyyliryhmiä, fluoraamaan alkyylihalogenideja ja alkoholeja, emäksenä ja fluoridi-ionin lähteenä.


title: Tempo (täsmennyssivu)

text: Tempo voi tarkoittaa seuraavia:


title: HMAS Culgoa

text: HMS Culgoa (viirinumero K408) oli Australian kuninkaallisen laivaston vuonna 1947 palvelukseenotettu River-luokan fregatti.


title: HMAS Culgoa

text: Alus tilattiin 2. kesäkuuta 1942 Williamstownin laivastontelakalta Melbournesta ja sen köli laskettiin 15. heinäkuuta 1943. Alus laskettiin vesille 22. syyskuuta 1945 kumminaan 2. laivastoesikunnan 2. jäsenen Showersin puoliso. Valmistuttuaan alus siirrettiin heti reserviin ja se otettiin palvelukseen 1. huhtikuuta 1947 Melbournessa ensimmäisenä päällikkönään komentajakapteeni Herbert L. Gunn.


title: HMAS Culgoa

text: Alus lähti 9. kesäkuuta Sydneystä Japanin aluevesille, mistä se palasi Australiaan joulukuussa. Huhtikuusta kesäkuuhun 1948 alus oli Uuden-Guinean, Solomonsaarten ja Uusien-Hebridien alueella. Tammikuussa 1949 alus oli jälleen Uudessa-Guineassa kuljettaen japanilaisia sotarikollisia Rabaulista Manukselle. Alus palasi 3. huhtikuuta Sydneyyn ja se aloitti 10. elokuuta toisen palveluskerran Japanissa, missä se oli helmikuuhun 1950.


title: HMAS Culgoa

text: Syyskuusta marraskuuhun alus risteili Solomonsaaren ja Noumeaun alueilla ja elokuusta 1951 syyskuuhun 1952 alus oli reserviläisten koululaivana. Lokakuussa alus tuki Britannian ensimmäistä atomikoetta Monte Bellossa.


title: HMAS Culgoa

text: ALus lähti 3. maaliskuuta 1953 Sydneystä Japaniin osallistuakseen Korean sotaan. Alus saapui Saseboon, missä sen päällikkö ilmoittautui kontra-amiraali Cliffordille 14. huhtikuuta. Alus vapautti sisaraluksena "HMAS Condaminen" kotimatkalle. Alus aloitti 19. huhtikuuta tehtävänsä, kun se saapui Paengyong Dohon vapauttaen "HMS Whitesand Bayn" Korean niemimaan länsirannikon valvonnasta. Alus oli alueella päivisin ankkurissa Paengyong Don edustalla ja öisin risteillen. "HMNZS Kaniere" vapautti "Culgoan" tehtävästä 28. huhtikuuta.


title: HMAS Culgoa

text: Alus tuki 21. huhtikuuta sissijoukkoja, jotka olivat vaikeuksissa rannikolla. Yhdysvaltain laivaston kersantin johtaessa tulta alus ampui 102 laukausta pääaseillaan hajoittaen hyökkäävät Pohjois-Korean joukot surmaten useita. Tulituessa olleet kranaatinheittimet vaiennettiin ja sissijoukot saivat mahdollisuuden vetäytyä rannikon saarille. Yritys uusia tulitoiminta 26. huhtikuuta, kun maihinlaskettu tiedustelupartio pyrki houkuttelemaan Pohjois-Korean joukot ansaan. Syöttiin ei kuitenkaan tartuttu.


title: HMAS Culgoa

text: Alus siirtyi 28. huhtikuuta Chodo-Sokton alueelle, missä se liitettiin TU 95.1.4:een. Yksikön johtoaluksena oli "HMCS Haida" ja sen tehtävänä oli tukea maajoukkoja tykistöllä. Alus oli tehtävässä aina 3. toukokuuta asti. Alus aloitti toisen kerran partioaluksena 18. toukokuuta Chodon alueella ja se oli viisi vuorokautta päivittäin tulittamassa Pohjois-Korean asemia Amgakin niemimaalla. Alus siirtyi 20. toukokuuta Chodon eteläosiin avustamaan "USS Cocopaa" paikantamaan ja pelastamaan mereen pudonnut Hawker Sea Fury. "HMS St. Brides Bay" vapautti 23. toukokuuta "Culgoan" TU 95.1.4:stä.


title: HMAS Culgoa

text: Seuraavana päivänä alus saapui Taengpyong Dohon, missä se vapautti "HMS Sparrow'n" TU 95.1.6:n johtoaluksen tehtävistä. "Culgoa" johti kuutta pientä Etelä-Korean laivaston alusta ja kahta miinanraivaajaa. Lisäksi aluksen johdossa oli kolme partioalusta, jotka suojasivat 700 kalastusaluksen parvea. Partiointi päättyi aluksen saapuessa Kureen 7. kesäkuuta.


title: HMAS Culgoa

text: Kesäkuussa alus oli kaksi tapahtuma köyhää viikkoa Korean niemimaan länsirannikolla partioiden Haehun alueella. Alus suojasi Yhdysvaltain laivaston saattuetukialus "USS Bairokoa" lentokoneiden iskiessä Chomi Dohon ja sen jälkeen 23. kesäkuuta "Culgoa" ampui viimeiset kranaattinsa Korean sodassa. Alus ampui 37 kranaattia kommunistojoukkoihin, jotka valtasivat Yongmae Don. Partiomatka päättyi 29. kesäkuuta, jolloin alus luovutettuaan tehtävänsä "HMS Charitylle" aloitti matkan Hongkongiin. Alus palasi Korean rannikolle rauhansolmimispäivänä 27. heinäkuuta, jolloin se vapautti "HMNZS Hawean" Paengyong Dossa vastaanottaen TU 95.1.5:n johtoaluksen tehtävät. Alus aloitti ensimmäisen aselepovalvontapurjehduksen.


title: HMAS Culgoa

text: Alus poistui 2. marraskuuta Korean rannikolta aloittaen paluumatkan Australiaan ja se saapui 11. joulukuuta Melbourneen. Alus siirrettiin 15. huhtikuuta 1954 reserviin, jolloin se oli purjehtinut 167 447 merimailia. Alus oli reservissä Sydneyn miinanraivaustukikohdan "HMAS Waterhenin" majoitusaluksena. Alus myytiin 15. helmikuuta 1972 N. W. Kennedy Limitedille Vancouveriin Kanadaan. Alus lähti maaliskuussa Sydneystä hinattuna Hongkongiin ja edelleen Taiwanille romutettavaksi.


title: Ingberg

text: Ingberg voi tarkoittaa:


title: Herman Cederberg

text: Herman Edvard Cederberg (7. syyskuuta 1883 Mustasaari, Suomen suuriruhtinaskunta – 30. tammikuuta 1969 Vaasa) oli suomalainen uimari.


title: Herman Cederberg

text: Palosaaren Urheiluseuraa ja Vaasan Uimaseuraa edustanut Cederberg kilpaili miesten 200 metrin rintauinnissa Lontoon kesäolympialaisissa 1908 ja Tukholman kesäolympialaisissa 1912 jääden kummallakin kertaa alkueriin. Cederberg voitti muun muassa miesten 100 metrin hengenpelastusuinnin Suomen mestaruuden vuosina 1908 (myös 4 x 50 m viestimestaruus) ja 1912, 1 500 metrin vapaauinnin Suomen mestaruuden vuonna 1906 ja 200 metrin rintauinnin SM-pronssia vuosina 1909 ja 1911 (myös 100 m selkäuinnin SM-hopea).


title: Herman Cederberg

text: Cederberg teki vuonna 1906 kaksi uinnin Suomen-ennätystä. Hän ui lyhyen radan 100 metrin vapaauinnissa ajan 1.26,2, joka säilyi ennätyksenä kaksi vuotta, kunnes Artturi Helenius onnistui rikkomaan sen. Hän teki myös 200 metrin rintauinnissa lyhyen radan Suomen-ennätyksen 3.06,8. Arvo Aaltonen rikkoi ennätyksen vuonna 1912.


title: FC WIT Georgia

text: Football Club WIT Georgia on jalkapalloseura Tbilisistä. Seura pelaa Georgian toiseksi korkeimmalla sarjatasolla Erovnuli Liga 2:ssa. Georgian mestaruuden WIT Georgia on voittanut kausina 2003–04 ja 2008–09.


title: Vilhelm Lindgrén

text: Fredrik Vilhelm Lietkari (synt. Lindgrén, 3. heinäkuuta 1895 Tampere, Suomen suuriruhtinaskunta – 26. heinäkuuta 1960 Helsinki) oli suomalainen uimari.


title: Vilhelm Lindgrén

text: Lindgrén kilpaili Tukholman kesäolympialaisissa 1912 miesten 200 ja 400 metrin rintauinnissa jääden kummallakin matkalla alkueriin.


title: Vilhelm Lindgrén

text: Lindgrén teki vuonna 1913 lyhyen radan 100 metrin rintauinnin Suomen-ennätyksen 1.22,5, joka paransi 0,6 sekunnilla Arvo Aaltosen edellistä ennätystä. Aika pysyi ennätyksenä 17 vuotta, kunnes Toivo Reingoldt onnistui rikkomaan sen vuonna 1930.


title: Nomad (albumi)

text: Nomad on nigeriläisen laulaja-lauluntekijä Bombinon albumi, joka julkaistiin vuonna 2013. Levyn tuotti The Black Keysin Dan Auerbach.


title: Nomad (albumi)

text: Kaikki kappaleet Omara "Bombino" Moctar.


title: Marthinus Theunis Steyn

text: Marthinus Theunis Steyn (2. lokakuuta 1857 Rietfontein, Oranjen vapaavaltio – 28. marraskuuta 1916 Bloemfontein, Etelä-Afrikan unioni) oli buuripoliitikko, joka toimi Oranjen vapaavaltion viimeisenä presidenttinä vuosina 1896–1902.


title: Marthinus Theunis Steyn

text: Martinus Theunis Steyn syntyi 2. lokakuuta 1857 Winburgin kylässä, Oranjen vapaavaltiossa. Hänen perheensä asui Josephinesdal-farmilla. Steyn opiskeli Deventerissä Hollannissa ja kouluttautui lakimieheksi. Hän työskenteli Oranjessa valtion palveluksessa ja hänet nimitettiin vuonna 1889 korkeimman oikeuden jäseneksi.


title: Marthinus Theunis Steyn

text: Helmikuussa 1896 Steyn valittiin Oranjen presidentiksi. Hän pyrki puolustamaan Oranjen taloudellista ja kulttuurista itsenäisyyttä Brittiläisen imperiumin kupeessa, ja solmi vuonna 1897 liiton naapurivaltio Transvaalin kanssa. Ehkäistäkseen lähestyvän sodan hän järjesti touko–kesäkuussa 1899 tuloksettoman Bloemfonteinin konferenssin Transvaalin presidentin Paul Krugerin ja brittiläisen Kapmaan kuvernöörin Alfred Milnerin välillä. Vasta viime hetkellä Steyn lupasi täyden tuen Transvaalille. Toisen buurisodan puhjettua hän lähetti marraskuussa 1899 Oranjen joukot hyökkäämään Oranjejoen yli Kapmaahan. Brittien miehitettyä Oranjen pääkaupungin Bloemfonteinin maaliskuussa 1900 Steyn siirtyi johtamaan sotaa sissisotana.


title: Marthinus Theunis Steyn

text: Steynin terveys romahti buurisodan aikana ja hän oli sodan lopulla liian heikossa kunnossa osallistuakseen edes Vereenigingin rauhan allekirjoittamiseen toukokuussa 1902. Rauha lakkautti Oranjen vapaavaltion itsenäisyyden ja samalla Steynin presidenttiyden.


title: Marthinus Theunis Steyn

text: Steyn ei buurisodan jälkeen toiminut enää missään julkisessa virassa, mutta nauttimansa arvostuksen vuoksi hän vaikutti yleiseen kansalaismielipiteeseen. Hän ryhtyi viimeisinä vuosinaan vastustamaan Etelä-Afrikan unionin pääministeriä Louis Bothaa, joka hänen mielestään oli liian sovitteleva brittiläisen väestön suuntaan.


title: Marthinus Theunis Steyn

text: Steyn kuoli 28. marraskuuta 1916 Bloemfonteinissa. Hänet haudattiin Bloemfonteiniin valmistuneen ”kansallisen naismuistomerkin” (Nasionale Vrouemonument) luo.


title: Rhyl FC

text: Rhyl Football Club () on jalkapalloseura Rhylin kaupungista. Seura pelaa Walesin toiseksi korkeimmalla sarjatasolla Cymru Alliancessa, jonne putosi kauden 2016–17 päätteeksi. Walesin mestaruuden Rhyl on voittanut 2003–04 ja 2008–09.


title: Rhyl FC

text: Rhyl FC oli mukana perustamassa Walesin jalkapallosarjaa 1890, mutta vetäytyi heti seuraavana vuonna. Vuonna 1893 se palasi nimellä Rhyl Athletic. 1800-luvun lopulla ja 1900-luvulla seura pelasi eri Walesin sarjoissa. Vuonna 1992 se haki Walesin Valioliigaan, mutta haki myöhässä ja joutui tyytymään paikkaan alemmalla sarjatasolla. Kauden 1993–94 lopuksi Rhyl nousi pääsarjaan. Ensimmäisen mestaruuden Rhyl voitti kaudella 2003–04. Tämä takasi paikan Mestarien liigan kaudelle 2004–05, mutta hävisi ensimmäisellä karsintakierroksella latvialaiselle Skontolle yhteismaalein 7–1. Tämän jälkeen seura pelasi useammalla kaudella UEFA Cupissa. Rhyl voitti jälleen Walesin mestaruuden kaudella 2008–09, mikä takasi paikan Mestarien liigan seuraavan kauden toiselle karsintakierrokselle. Tällöin Rhyl hävisi serbialaiselle FK Partizanille yhteismaalein 12–0.


title: Transvaalin provinssi

text: Transvaalin provinssi oli vuosina 1910–1994 yksi Etelä-Afrikan neljästä provinssista. Nykyään Transvaal käsittää joko osittain tai kokonaan Gautengin, North Westin, Limpopon ja Mpumalangan provinssit.


title: Transvaalin provinssi

text: Kun Etelä-Afrikan unioni perustettiin vuonna 1910, Transvaalin provinssi muodostettiin entisestä Transvaalin valtion alueesta, joka oli menettänyt itsenäisyytensä toisessa buurisodassa. Vuonna 1961 liitto erosi Brittiläisestä kansainyhteisöstä ja muodosti Etelä-Afrikan tasavallan. Niin sanotusta PWV-alueesta (Pretoria-Witwatersrand-Vereeniging) Transvaalissa (nykyään Gautengin provinssi) muodostui Etelä-Afrikan talouden veturi – asema jota se yhä pitää hallussaan.


title: Transvaalin provinssi

text: Vuonna 1994 ensimmäisten kaikille roduille avointen vaalien jälkeen vanhat provinssit ja asuinalueet järjestettiin uudelleen eikä erillistä Transvaalin provinssia enää ole. Osa Transvaalista kuuluu nykyisiin Gautengin, Luoteismaakunnan, Limpopon ja Mpumalangan provinsseihin.


title: Transvaalin provinssi

text: Transvaalin provinssi sijaitsi etelän Vaal-joen ja pohjoisen Limpopo-joen välissä (suuripiirteisesti 22 1/2 S ja 27 1/2 S, 25 E ja 32 E). Etelässä se jakoi rajan Oranjen vapaavaltion provinssin kanssa ja Natalin provinssin kanssa, lännessä Kapmaan provinssin ja Betšuanamaan protektoraatin (myöhemmin Botswana), pohjoisessa Rhodesian (myöhemmin Zimbabwe) ja idässä Portugalin Itä-Afrikan (myöhemmin Mosambik) ja Swazimaan kanssa. Ainoastaan lounaassa rajoja ei määrittele selkeät maanpiirteet.


title: Transvaalin provinssi

text: Transvaalin rajojen sisäpuolella sijaitsi useita Bantustaneita: Venda, KwaNdebele, Gazankulu, Kangwane ja Lebowa. Osa Bophuthatswanaa sijaitsi myös Transvaalissa, muiden alueiden sijaitessa Kapmaan ja Oranjen vapaavaltion provinsseissa.


title: Transvaalin provinssi

text: Osa-alueet:Kaupungit Transvaalissa:


title: Tapani Rissanen

text: Aatos Tapani Rissanen (s. 1939) on Mielenterveyden keskusliiton perustaja ja entinen toiminnanjohtaja ja varapuheenjohtaja. Hän on saanut sosiaalineuvoksen arvonimen vuonna 2001. Alkujaan liikunta-alan ammattilaisen tehtävistä hän siirtyi järjestämään mielenterveyspotilaille toimintaa.


title: Tapani Rissanen

text: Tapani Rissanen on pelannut pesäpalloa Suomen mestaruussarjassa Outokummun Partiossa 1950-1960-luvulla.


title: Kari Eskola

text: Kari Aarne Ylermi Eskola (s. ) on suomalainen fyysikko ja Helsingin yliopiston kokeellisen ydinfysiikan emeritusprofessori (virassa 1998–2002). Hänet tunnetaan laajalti hänen osallisuudestaan alkuaineiden rutenium ja dubnium tutkimisessa.


title: Kari Eskola

text: Eskola kirjoitti ylioppilaaksi Käpylän yhteiskoulusta vuonna 1957. Hän valmistui Helsingin yliopistosta filosofian kandidaatiksi 1962, maisteriksi 1964, lisensiaatiksi 1967 ja tohtoriksi 1969. Hänen ydinfysiikan alaan kuuluvan englanninkielisen väitöskirjatyönsä tarkasteli siirtymämetalleihin kuuluvan raudan isotoopin 53 tuottamista ja ominaisuuksia. Väitöskirjan otsikkona oli "A study of the production and properties of Fe."


title: Kari Eskola

text: Hän toimi Helsingin yliopiston assistenttina vuosina 1964–1972. Hän oli vierailevana tutkijana Yhdysvalloissa Kalifornian yliopiston Berkleyn laboratoriossa vuosina 1968–1972. Tuolloin hän osallistui kemisti Albert Ghiorson tutkimusryhmässä siirtymämetalleihin kuuluvan harvinaisen ruteniumin ja keinotekoisen dubniumin ominaisuuksien kuvaamiseen.


title: Bay-luokka (miinantorjunta-alus)

text: Bay-luokka oli Australian laivastolle suunniteltujen kuuden katamriinirunkoisen aluksen muodostama miinantorjunta-alusluokka. Luokasta valmistui lopulta vain kaksi vuonna 1981 tilattua alusta loppujen tilausten tultua peruutetuiksi.


title: Bay-luokka (miinantorjunta-alus)

text: Kummankin prototyyppialuksen valmistus viivästyi ja laivasto hankki kuusi vastaavaa alusta säilyttääkseen miinanraivauskyvyn. Lisäksi laivasto piti vahvuudessaan Ton-luokan miinanraivaajan "HMAS Curlewin" aina vuoteen 1990.


title: Saurikit

text: Saurikit ("Galinsoga") on asterikasvien (Asteraceae) heimoon kuuluva kasvisuku. Sukuun kuuluu noin 15 lajia.


title: Saurikit

text: Saurikit ovat yksivuotisia ruohovartisia kasveja. Niiden varret ovat pystyjä ja lehdet puikeita sekä hammaslaitaisia. Saurikkien kukintona ovat harvassa olevat pienet mykerökukinnot, jotka sijaitsevat varsien päissä. Mykeröiden laitakukkia on neljästä kahdeksaan kappaletta ja ne ovat valkoisia sekä lyhyitä emikukkia. Mykeröiden kehräkukat ovat puolestaan keltaisia, torvimaisia ja kaksineuvoisia.


title: Saurikit

text: Suvun lajeista Suomessa ja Ruotsissa tavataan kahta, ripsisaurikkia ("Galinsoga quadriradiata") ja tarhasaurikkia ("Galinsoga parviflora"), joskaan kumpikaan niistä ei ole kovin yleinen.


title: Saurikit

text: Saurikkien ("Galinsoga") suku on nimetty espanjalaisen Mariano Martinez Galinsogan mukaan, joka oli Madridin kasvitieteellisen puutarhan johtajana 1700-luvulla.


title: Nürburgringin 24 tunnin ajo 2009

text: Nürburgringin 24 tunnin ajo 2009 oli kestävyysajokilpailu, joka ajettiin 23.–24. toukokuuta Nürburgringin Nordschleifen moottoriradalla Saksassa.


title: Nürburgringin 24 tunnin ajo 2009

text: Kilpailun voittivat Porschella ajaneet Marc Lieb, Timo Bernhard, Romain Dumas ja Marcel Tiemann.


title: Azis 2014

text: Azis 2014 on bulgarialaisen pop-folk-laulaja Azisin yhdestoista studioalbumi. Se julkaistiin vuonna 2014 levymerkillä Diapason Records.


title: Nürburgringin 24 tunnin ajo 2011

text: Nürburgringin 24 tunnin ajo 2011 oli kestävyysajokilpailu, joka ajettiin 25.–26. kesäkuuta Nürburgringin Nordschleifen moottoriradalla Saksassa.


title: Nürburgringin 24 tunnin ajo 2011

text: Kilpailun voittivat Porschella ajaneet Marc Lieb, Lucas Luhr, Timo Bernhard ja Romain Dumas.


title: Material design

text: Material design (koodinimeltään Quantum Paper) on Googlen kehittämä minimalistinen muotokieli, joka edustaa typografialtaan sveitsiläistä tyyliä. Google esitteli sen vuoden 2014 I/O-konferenssissa. Material designia on käytetty puhtaassa Androidissa sen versiosta 5.0 lähtien. Google on muokannut omat Android-sovelluksensa noudattamaan Material design -muotokieltä ja kannustanut muitakin kehittäjiä noudattamaan Android-sovelluksissaan Material design -muotokieltä. Material designin käyttöliittymäkomponentit ovat vapaasti saatavilla GitHubissa, joten kehittäjät voivat käyttää niitä Android-sovellusten lisäksi iOS-sovelluksissaan ja verkkosivuillaan.


title: Francis William Reitz

text: Francis William Reitz (5. lokakuuta 1844 Swellendam, Kapmaa – 27. maaliskuuta 1934 Tamboerskloof, Kapkaupunki, Etelä-Afrikan unioni) oli Kapmaan hollantilainen poliitikko, joka oli Oranjen vapaavaltion presidenttinä vuosina 1889–1896.


title: Francis William Reitz

text: Reitz toimi aluksi lakimiehenä brittiläisessä Kapmaassa, mutta muutti Oranjen vapaavaltioon, jossa hän oli vuosina 1874–1889 muutoksenhakuoikeuden ylituomarina. Hän oli brittiläisvastainen ja osallistui vuonna 1881 afrikaanerinationalistisen järjestön Afrikaner Bondin perustamiseen. Presidenttikaudellaan vuosina 1889–1896 hän pyrki lähentämään Oranjea sen naapurimaahan Transvaaliin, ja valtiot solmivatkin puolustusliiton hieman myöhemmin. Presidenttikautensa jälkeen Reitz siirtyi Transvaaliin, jossa hän oli vuosina 1898–1902 valtiosihteerinä. Toisen buurisodan jälkeen hän vetäytyi joksikin aikaa politiikasta. Etelä-Afrikan unionin perustamisen jälkeen hänet valittiin sen senaattiin, jonka puhemiehenä hän toimi 1911–1918.


title: Francis William Reitz

text: Reitz julkaisi satiirisia ja isänmaallisia runoja englanniksi, hollanniksi ja afrikaansiksi.


title: Moira von Wright

text: Moira Johanna von Wright (s. 23. joulukuuta 1957 Helsinki) on suomalainen kasvatustieteilijä ja kasvatustieteen professori Örebron yliopistossa (vuodesta 2007). Hän toimi Södertörnin korkeakoulun rehtorina vuosina 2010–2016.


title: Moira von Wright

text: Von Wright on syntyisin Helsingistä ja kävi koulunsa Turussa. Hänen isänsä on psykologian professori Johan von Wright. Moira von Weight opiskeli opettajaksi Helsingin yliopistossa. Vuonna 1993 hän muutti Tukholmaan. Siellä hän opetti ja teki tutkimustyötä opettajakorkeakoulussa (Lärarhögskolan).


title: Moira von Wright

text: Von Wright valmistui Helsingin yliopistosta kasvatustieteen tohtoriksi vuonna 2000. Hänen ruotsinkielinen väitöskirjansa aiheena oli "Vad eller vem? En pedagogisk rekonstruktion av G. H. Meads teori om människors intersubjektivitet". Hän on sekä Tukholman että Helsingin yliopiston kasvatustieteen dosentti. Vuonna 2004 hän siirtyi Örebron yliopistoon, ja vuodesta 2007 hän on ollut Örebron yliopiston kasvatustieteen professori.


title: Moira von Wright

text: Von Wright on ollut vierailevana professorina useissa muissa korkeakouluissa ja yliopistoissa. Vuosina 2007–2009 von Wright toimi osin professorina Oslon yliopistossa ja osin tutkijana Cambridgen yliopiston St. Edmund´s Collegessa. Vuonna 2016–2017 hän oli vieraileva professori Ersta Skändal Bräcken korkeakoulussa Tukholmassa.


title: Jasper Morrison

text: Jasper Morrison (s. 1959 Lontoo) on brittiläinen muotoilija, joka tuli uransa alussa 1980-luvulla tunnetuksi minimalistisista huonekaluistaan.


title: Jasper Morrison

text: Morrison kävi Bryanstonin yksityiskoulun, suoritti alemman akateemisen tutkinnon Kingston Polytechnic -korkeakoulussa ja Master-tutkinnon Royal College of Art -taideoppilaitoksessa 1985. Hän jatkoi opintoja Berliinin taideyliopistossa.


title: Jasper Morrison

text: Jasper Morrison on suunnitellut huonekaluja ja muita esineitä muun muassa sveitsiläiselle Vitralle, italalaisille Magisille, Alessille, Cappellinille ja Flosille sekä suomalaiselle Nikarille.


title: Jasper Morrison

text: Morrison työskentelee pienessä muotoilijaryhmässä, johon kuuluvat hänen entinen oppilaansa Konstantin Grcic sekä Hella Jongerius, Satyendra Pakhale ja Ronan & Erwan Bouroullec.


title: James Bondin musiikki

text: James Bondin musiikkiin kuuluvat jokaisessa James Bond -elokuvassa toistuva sarjan tunnuskappale ”James Bond Theme”, viiden Bond-elokuvan toimintakohtauksessa kuultava ”007” sekä jokaisen Bond-elokuvan yksilöllinen tunnuslaulu ja soundtrack.


title: James Bondin musiikki

text: James Bond -elokuvasarjan tunnuskappale ”James Bond Theme” kuullaan sarjan jokaisessa elokuvassa. Kappaleen säveltäjäksi on nimetty Monty Norman, joka kirjoitti sarjan ensimmäisen elokuvan "Salainen agentti 007 ja tohtori No" (1962) muunkin musiikin. Norman sävelsi tunnuskappaleen kitarariffin oman ”Bad Sign, Good Sign” -kappaleensa pohjalta, jonka hän oli tehnyt vuonna 1961 West End -musikaaliin, jota ei lopulta toteutettu. Elokuvasäveltäjä John Barry palkattiin sovittamaan Normanin musiikki elokuvaan. Hän laajensi myös tunnuskappaletta lisäten siihen bassokuvion, rytmin ja jatsahtavan keskiosan.


title: James Bondin musiikki

text: Tunnuskappaleesta tuli heti suosittu ja arvostettu, ja se nousi Britannian singlelistalla marraskuussa 1962 sijalle 13.


title: James Bondin musiikki

text: Myöhempinä vuosina Barry alkoi pitää itseään kappaleen todellisena säveltäjänä. Sen seurauksena Norman haastoi Barryn väitteitä kritiikittömästi julkaisseita lehtiä voittoisasti oikeuteen kunnianloukkauksesta.


title: James Bondin musiikki

text: John Barry palkattiin toisen Bond-elokuvan "Salainen agentti 007 Istanbulissa" (1963) säveltäjäksi. Hän teki elokuvaan muun musiikin ohella instrumentaalin nimeltä ”007”, joka kuullaan ensi kertaa elokuvan mustalaisleiritappelussa. Kappaletta käytettiin sen jälkeen myös Bond-sarjan myöhemmissä elokuvissa "Pallosalama", "Elät vain kahdesti", "Timantit ovat ikuisia" ja "Kuuraketti". Barry kertoi halunneensa tehdä kappaleesta kevyemmän ja seikkailullisemman kuin sarjan varsinainen tunnuskappale oli.


title: James Bondin musiikki

text: John Barry sävelsi elokuvamusiikin yhteentoista James Bond -elokuvaan, useampaan kuin yksikään toinen säveltäjä. Muita soundtrackin säveltäjiä ovat olleet David Arnold (5 elokuvaa), Thomas Newman (2 elokuvaa) sekä Monty Norman, George Martin, Marvin Hamlisch, Bill Conti, Michael Kamen ja Éric Serra (yksi elokuva kukin).


title: James Bondin musiikki

text: Yksittäisissä Bond-elokuvissa on aina oma tunnuskappaleensa, jonka laulaa joku tunnettu artisti. Shirley Bassey on ainoa laulaja, joka on esittänyt useamman kuin yhden Bond-elokuvan tunnuskappaleen. Moni Bond-kappale on vuosien varrella noussut singlelistoille. Tunnuskappaleen nimi on usein ollut sama kuin elokuvankin nimi, mutta joskus elokuvan nimi ei ole soveltunut tunnuskappaleen nimeksi.


title: James Bondin musiikki

text: Kaksi Bond-tunnuskappaletta on voittanut parhaan laulun Oscar-palkinnon: "Skyfall" (2012) ja "Writing's on the Wall" (2015).


title: Bobby Portis

text: Bobby Portis (s. 10. helmikuuta 1995 Little Rock, Arkansas) on yhdysvaltainen koripalloilija.


title: Bobby Portis

text: Isona laitahyökkääjänä pelaava Portis pelasi vuodet 2013–2015 Arkansas’n yliopistossa. Chicago Bulls varasi hänet 22. vuorolla .


title: TukkuHeino

text: TukkuHeino Oy on suomalainen maahantuonti- ja tukkuyritys. Heino-konserni on keskittynyt tytäryhtiöidensä kautta päivittäis- ja toimistotarvikkeiden ja alkoholijuomien tukkukauppaan ja maahantuontiin. TukkuHeino Oy on perheyhtiö, joka on perustettu jo vuonna 1899. TukkuHeino Oy on Heino-konsernin emoyhtiö, jonka tytäryhtiöitä ovat Heinon Tukku Oy, Uniq Drinks Finland Oy ja Anton & Anton ruokakauppoineen. Konsernin toimitusjohtaja on Petri Heino. Yhtiön pääkonttori on Espoossa. Konsernin palveluksessa työskenteli  yli 450 työntekijää vuonna 2016.


title: TukkuHeino

text: Heinon historia alkaa vuodesta 1899, jolloin Asikkalasta Helsinkiin muuttanut Fritjof Heino aloitti lihanmyynnin Helsingin kauppatorilla. Sitä ennen hän oli hankkinut kannuksensa työskentelemällä kauppa-apulaisena. Kahden vuoden päästä hän avasi oman lihakaupan Kolmannella linjalla. Toiminta alkoi laajentua, ja hän alkoi pitää vaimonsa Helmi Heinon kanssa liha-, voi-, hedelmä- ja siirtomaatavaroiden kauppaa kotinsa pohjakerroksessa vuonna 1907. Ensimmäisen maailmansodan aikana Heinolla oli jo useampi myymälä, joissa myytiin pääasiallisesti lihaa ja maalaistuotteita. Asiakkaina olivat muun muassa lihakauppiaat, kansankeittiöt, sairaalat ja vankilat.


title: TukkuHeino

text: Fritjof Heino päätti myydä tukku- ja vähittäisliikkeensä Lihakauppiaiden Tukkuliike Oy:lle vuonna 1920.  Hän toimi Lihakauppiaiden Tukkuliike Oy:n toimitusjohtajana ja oli myös osake-enemmistön haltija. Yhtiö oli keskittynyt lihaan, maalaistuotteisiin ja siirtomaatavaraan.  1920-luvun lama aiheutti kuitenkin ongelmia: Lihakauppiaiden Tukkukauppa Oy purettiin. Lainan ja Lihakauppiaiden Tukkuliike Oy:stä jääneen pääoman turvin Fritjof Heino aloitti liikkeen pidon omissa nimissään vuonna 1930. Heino kuoli vuonna 1932.


title: TukkuHeino

text: Yhtiön vähittäiskauppatoiminta lopetettiin 1930-luvun laman jälkeen.


title: TukkuHeino

text: Fritjof Heinon vaimo Helmi Heino jatkoi lastensa Sulo ja Helmi Heinon kanssa liiketoimintaa nimellä F. Heinon Perilliset. Aluksi tukkukaupan valikoimat olivat lihakauppa-alan tavaroita, mutta jo 1940-luvulla yritys oli keskittynyt siirtomaa- ja maalaistuotteisiin. Helmi Heino oli työteliäs ja toimelias nainen, joka korosti kaiken työn olevan arvokasta. Sodan aikana ja heti sen jälkeen Suomessa on pulaa kaikesta ja elettiin säännöstelyn varjossa. Sodan jälkeen alkoi jälleenrakennusaika. 1950-luvulla myynti vahvistui ja vuosikymmenen lopulla toimintaan lähti mukaan jo kolmas Heinon sukupolvi. 1960-luvulla yrityksessä alkoi puhaltaa uudet tuulet. Se perusti Kyläsaareen ensimmäisen pikatukkunsa, ja Konalaan avattiin valintamyymälä ja osto- ja myyntikonttori sekä varasto. Myös varsinainen maahantuonti alkoi 1960-luvulla. 1961 avatusta pikatukusta tuli sittemmin yhtiön nykyinen ydinliiketoiminta.


title: TukkuHeino

text: Yhtiö palasi vähittäiskauppatoimintaan perustamalla 1960-luvun lopulla "Kotikulma"-vähittäiskauppaketjun. Yhtiön nimeksi muutettiin vuonna 1972 Heinon Tukku Oy. 1980-luvulla yhtiö selkiytti ydintoimintaansa ja myi 50 Kotikulma-myymäläänsä 1986.


title: TukkuHeino

text: Yhtiö keskittyi hotelli-, ravintola- ja catering-alan palveluun ja suurkeittiökauppaan. Vuonna 1987 Vantaan Koivuhakaan perustettiin pikatukku ja vuonna 1990 Sörnäisiin. 1990-luvun lama oli kova paikka kaikille toimijoille. Yli puolet Helsingin ravintoloista lopetti. Lamasta Heinon tukku selvisi keskittymällä pikatukkukauppaan. Pikatukuissa maksettiin käteisellä ja kauppa kävi.


title: TukkuHeino

text: Vuonna 1995 alkoholikaupan monopoli purkautui, ja Heinon Tukku Oy perusti alkoholiosaston. Turkuun avattiin toimitustukku vuonna 1999, ja saman vuoden lokakuussa yhtiö vietti satavuotisjuhliaan. Seuraavana vuonna yhtiö perusti toimitustukun Tampereelle.


title: TukkuHeino

text: Vuonna 2005 Heinon Tukku yhtiöitettiin ja TukkuHeino Oy:stä tuli emoyhtiö. Yhtiö otti jalansijaa Kuopiossa ja Oulussa 2008 ja 2009. Konsernin pääkonttori muutti Espooseen vuonna 2011. 2010-luvulla yhtiö tekee laajennuksia ja yrityskauppoja. Siitä tuli muun muassa Anton & Antonin pääomistaja, ja se laajensi entisestään toimintaansa Kuopiossa.


title: TukkuHeino

text: Heinon Tukku Oy:n toimialaa on päivittäistavaroiden tukkukauppa ja maahantuonti. Se on Heino-konsernin suurin toimija. Heinon Tukun pääasiakkaita ovat horeca-alan ammattilaiset ja suurkeittiöt. Heinon Tukku Oy:llä on pikatukut Helsingin Sörnäisissä ja Vantaan Koivuhaassa. Lisäksi sillä on toimitustukut Espoossa ja Kuopiossa ja myyntikonttorit Turussa, Tampereella ja Oulussa ja Seinäjoella. Heinon Tukulla on omaa elintarvikealan tuotantoa ja jalostustoimintaa. Heinon Tukku Oy:llä oli 350 työntekijää vuonna 2016.


title: TukkuHeino

text: Uniq Drinks Finland Oy on juomiin erikoistunut yhtiö. Sen toimialaa on alkoholijuomien maahantuonti, myynti ja jakelu. Uniq Drinks Finland Oy aloitti toimintansa vuonna 2006, ja sen pääpaikka on Espoossa. Yhtiön toimitusjohtaja on Timo Vainonen. Uniq Drinks Finlandin liikevaihto oli yli 15 miljoonaa euroa vuonna 2016.


title: TukkuHeino

text: Heino-konserni on ollut Anton & Anton -ruokakauppaketjun suurin omistaja vuodesta 2013. Ketju on keskittynyt luomu- ja lähiruokaan ja pientuottajien tuotteisiin. Anton & Antonilla on ruokakauppoja Helsingin Töölössä, Kruununhaassa ja Ullanlinnassa. Lisäksi Anton & Anton toimittaa ruokakasseja.


title: TukkuHeino

text: Heino-konsernilla on lukuisia sertifikaatteja osoituksena vastuullisuudesta ja elintarviketurvallisuudesta. Sillä on elintarviketurvallisuusjärjestelmä ISO22000, kalan ja äyriäisten jäljitettävyysjärjestelmä MSC/ASC sekä laitoskohtainen elintarviketurvallisuusjärjestelmä FSSC22000. Konsernilla on myös laatujärjestelmä ISO9001 ja työterveys- ja turvallisuusjärjestelmä OHSAS 18001.


title: TukkuHeino

text: Heino on ottanut ympäristöohjelman käyttöönsä vuonna 2001. Sillä on ympäristöjärjestelmä ISO 14001 ja energiatehokkuusjärjestelmä ETJ+. Kiinteistöjen energiatehokkuutta on parannettu muun muassa käyttämällä maalämpöä ja aurinkoenergiaa. Konserni on vähentänyt hiilijalanjälkeään muun muassa käyttämällä led-valaisimia osassa kiinteistöjään.


title: TukkuHeino

text: Elintarviketurvallisuusviraston Eviran koordinoiman Oiva-järjestelmän mukaan Heino pärjää elintarviketurvallisuudessa hyvin. Oiva-raporteissa julkaistaan elintarvikevalvonnan tarkastustiedot.


title: Nürburgringin 24 tunnin ajo 2014

text: Nürburgringin 24 tunnin ajo 2014 oli kestävyysajokilpailu, joka ajettiin 23.–24. kesäkuuta Nürburgringin Nordschleifen moottoriradalla Saksassa.


title: Nürburgringin 24 tunnin ajo 2014

text: Kilpailun voittivat Audilla ajaneet Christopher Haase, Christian Mamerow, René Rast ja Markus Winkelhock.


title: Tvoja totalno

text: Tvoja totalno () on bulgarialaisen pop-folk-laulaja Alisijan viisin studioalbumi. Se julkaistiin vuonna 2010 levymerkillä Ara Music


title: Konstantin Grcic

text: Konstantin Grcic [ɡrtʃɪtʃ] (s. 1965 München) on serbialaissukuinen saksalainen muotoilija.


title: Konstantin Grcic

text: Grcic opiskeli hienopuusepäksi Englannin Dorsetissä The John Makepiece Schoolissa ja jatkoi sitten muotoiluopintoja Lontoon Royal College of Art -korkeakoulussa. Vuonna 1991 hän perusti oman toimiston Müncheniin 1991 ja on sittemmin suunnitellut huonekaluja ja muita esineitä muun muassa Artekille, Iittalalle, Flosille, Magisille, Mujille, Krupsille ja Vitralle.


title: Konstantin Grcic

text: Konstantin Grcicin töitä on muun muassa New Yorkin Modernin taiteen museon ja Pariisin Pompidou-keskuksen kokoelmissa. Yksityisnäyttelyjä hän on pitänyt synnyinkaupungissaan Münchenissä 2006, Rotterdamissa 2006 ja Chicagossa 2009. Vuonna 2010 hän sai Royal Designer for Industry -tunnustuksen. Hän on kuratoinut muotoilunäyttelyitä muun muassa Lontoossa 2009 ja Roomassa 2010. Grcic suunnitteli Saksan paviljongin vuoden 2012 Venetsian arkkitehtuuribiennaaliin.


title: Konstantin Grcic

text: Grcic palkittiin Compasso d’Oro -palkinnolla vuonna 2001 Flosille suunnittelemastaan "Mayday"-valaisimesta ja vuonna 2011 Plankille suunnittelemastaan "Myto"-tuolista.


title: Jaakko Seikkula

text: Jaakko Seikkula (s. 1953) on suomalainen kliininen psykologi ja Jyväskylän yliopiston psykoterapian professori (vuodesta 2006).


title: Jaakko Seikkula

text: Hänen perhepsykoterapiaan liittyvän psykologian väitöskirjansa (1991) aiheena oli "Perheen ja sairaalan rajasysteemi potilaan sosiaalisessa verkostossa".


title: Jaakko Seikkula

text: Seikkula toimi pitkään psykologina Tornion Keroputaan sairaalassa. Hän oli Jyväskylän yliopiston psykologian laitoksen yliassistentti vuodesta 1998. Seikkula on toiminut myös Tromssan yliopistossa sosiaalipsykiatrian professorina ja Lapin yliopiston psykologian dosenttina. Hän on kokenut perheterapiakouluttaja Suomessa ja kansainvälisesti.


title: Jaakko Seikkula

text: Seikkula on ollut kehittämässä ja soveltanut menestyksellisesti kansainvälisestikin arvostettua avoimen dialogin lähestymistä skitsofrenian hoidossa. Hänen aihepiiristä laatimiaan kirjoituksia ja oppikirjoja on käännetty usealle eri kielelle.


title: Kaiken se kestää (suomalainen elokuva)

text: Kaiken se kestää on vuonna 2017 ensi-iltansa saanut suomalainen draamaelokuva, jonka on ohjannut Visa Koiso-Kanttila. Se kuvaa kolmen sukupolven kasvukipuja elämänmakuisesti. Elokuva on ohjaajan ensimmäinen fiktiivinen pitkä elokuva.


title: Kaiken se kestää (suomalainen elokuva)

text: Elokuva kuvattiin kokonaisuudessaan Oulun seudulla helmi–kesäkuussa 2016. Se esitettiin ensimmäistä kertaa Göteborgin elokuvafestivaaleilla 1. helmikuuta 2017. Elokuva valittiin Moskovan kansainvälisen elokuvafestivaalin kilpasarjaan kesäkuussa 2017.


title: Span 24 tunnin ajo 2016

text: Span 24 tunnin ajo 2016 oli Blancpain GT Series Endurance Cup -kauden 2016 neljäs osakilpailu, joka ajettiin 30.–31. heinäkuuta Circuit de Spa-Francorchamps'n radalla Belgiassa.


title: Span 24 tunnin ajo 2016

text: Kilpailun voittivat BMWllä ajaneet Philipp Eng, Maxime Martin ja Alexander Sims.


title: Span 24 tunnin ajo 2014

text: Span 24 tunnin ajo 2014 oli Blancpain Endurance Series -kauden 2014 neljäs osakilpailu, joka ajettiin 26.–27. heinäkuuta Circuit de Spa-Francorchamps'n radalla Belgiassa.


title: Span 24 tunnin ajo 2014

text: Kilpailun voittivat Audilla ajaneet Laurens Vanthoor, René Rast ja Markus Winkelhock.


title: Mikael Sundman

text: Carl Mikael Sundman (s. 20. tammikuuta 1947 Helsinki) on suomalainen arkkitehti. Hän on luonut uransa pääasiassa Helsingin kaupunkisuunnittelun parissa ja on pyrkinyt uudistamaan kaupunkisuunnittelua sekä kaupungin rakenteita.


title: Mikael Sundman

text: Mikael Sundmanin vanhemmat olivat kemian professori Jacobus Sundman ja mikrobiologian professori Veronica Sundman o.s. Wallgren. Sundman on kahdeksannen polven helsinkiläinen ja hänen sukunsa on asunut Helsingissä 1750-luvulta lähtien. Sundman valmistui arkkitehdiksi vuonna 1970 ja tekniikan lisensiaatiksi vuonna 1981. Hän loi pääuransa Helsingin kaupunkisuunnitteluvirastossa ja osallistui varsinkin Helsingin kantakaupungin uusien asuinalueiden suunnitteluun. Hän oli myös Teknillisen korkeakoulun assistenttina vuosina 1967–1976 ja erikoisopettajana 1976–1989 sekä Taideteollisen korkeakoulun tuntiopettajana 1976–1981.


title: Mikael Sundman

text: Sundman ja Vilhelm Helander julkaisivat vuonna 1970 Helsingin kaupunkisuunnittelua käsitelleen poleemisen pamfletin "Kenen Helsinki". Teoksessa arvosteltiin muun muassa yksityisautoilun ja liike-elämän ehdoilla toteutettuja kaupunkisuunnitteluratkaisuja sekä historiallisten arvorakennusten purkamista. Sen on sanottu ennakoineen 1970-luvulla Suomessa tapahtunutta muutosta suhtautumisessa vanhojen rakennusten purkamiseen. Teos sai Eino Leinon palkinnon vuonna 1971. Sundman on myöhemmin kirjoittanut arkkitehti Bertel Jungin elämäkerran yhdessä Mona Schalinin kanssa (1988) sekä toimittanut arkkitehti Carl Ludvig Engelin julkaistun kirjeenvaihdon (1989).


title: Mikael Sundman

text: Sundmanin läpimurto kaupunkisuunnittelijana oli yhdessä Vilhelm Helanderin ja Pekka Pakkalan kanssa suunniteltu Helsingin Katajanokan itäosan uusi asuinalue. He voittivat alueen suunnittelukilpailun vuonna 1972, suunnitelma valmistui vuonna 1976 ja se sai arkkitehtuurin valtionpalkinnon vuonna 1978. Aikalaiset pitivät Katajanokan suunnitelmaa vastareaktiona edellisen vuosikymmenen kaupunkisuunnittelulle. Siinä palattiin perinteisen mittakaavan umpikortteleihin, joille pyrittiin antamaan yksilölliset ilmeet, historiallinen rakennuskanta säilytettiin uudessa käytössä ja suunnittelu ulotettiin itse rakennuksista myös piha- ja katualueiden yksityiskohtiin. Sundman on myöhemmin ollut suunnittelemassa Helsinkiin muun muassa Länsi-Pasilan, Arabianrannan ja Kalasataman kaupunginosia. 2000-luvun alussa rakennettu Arabianranta on saavuttanut kansainvälistäkin mainetta uudenlaisella taidekonseptillaan. Tällä 7 000 asukkaan asuinalueella on toteutettu uusia ajatuksia kuten talojen välissä olevia yhteispihoja. Sundman on urallaan painottanut erityisesti asukaslähtöistä kaupunkisuunnittelua ja häntä on siksi joskus luonnehdittu ”vasemmistolaiseksi” arkkitehdiksi.


title: Mikael Sundman

text: Sundman on ollut vuodesta 1990 Rakennustaiteen seuran puheenjohtaja. Hän sai vuonna 2017 Suomen Arkkitehtiliitto SAFAn myöntämän Otto-Iivari Meurman -palkinnon yhdessä Pekka Pakkalan, Riitta Jalkasen ja Matti Visannin kanssa.


title: Span 24 tunnin ajo 2013

text: Span 24 tunnin ajo 2013 oli Blancpain Endurance Series -kauden 2013 neljäs osakilpailu, joka ajettiin 27.–28. heinäkuuta Circuit de Spa-Francorchamps'n radalla Belgiassa.


title: Span 24 tunnin ajo 2013

text: Kilpailun voittivat Mercedes-Benzillä ajaneet Maximilian Buhk, Maximilian Götz ja Bernd Schneider.


title: Camdenin piirikunta (New Jersey)

text: Camdenin piirikunta on Yhdysvaltojen New Jerseyn osavaltion piirikunta. Vuoden 2016 väestönlaskentaennusteessa sen asukasluku on 510 150, mikä tekee siitä osavaltion 8. suurimman piirikunnan.


title: Camdenin piirikunta (New Jersey)

text: Camdenin piirikuntaa halkoo kaakosta luoteeseen virtaava Cooperjoki, joka laskee Delawarejokeen. Piirikunta rajoittuu luoteessa jokeen, jonka vastarannalla on Philadelphian miljoonakaupunki. Piirikunnan hallintokaupunki on joen rannalla sijaitseva Camden, yksi osavaltion ja koko Yhdysvaltojen köyhimmistä ja rikollisuuden pahimmin vaivaamista kaupungeista. Monet muut piirikunnan luoteisosan taajamat, kuten Cherry Hill, Voorhees ja Haddon Heights, ovat sitä vastoin vauraampia Philadelphian esikaupunkeja.


title: Camdenin piirikunta (New Jersey)

text: Camdenin naapuripiirikuntia ovat koillisessa Burlington, kaakossa Atlantic, lounaassa Gloucester ja luoteessa Delawarejoen takana Pennsylvanian osavaltion Philadelphian piirikunta.


title: Camdenin piirikunta (New Jersey)

text: Camdenin piirikunnassa toimivat Rutgersin ja Rowanin yliopiston sivukampukset.


title: Camdenin piirikunta (New Jersey)

text: Kaupunkeja (city):


title: Camdenin piirikunta (New Jersey)

text:
Borough-tyyppisiä:
Väestölaskenta-alueita (CDP):
Kunnallishallinnottomia alueita:


title: Luettelo tunnetuista lohjalaisista

text: Tämä on luettelo tunnetuista lohjalaisista, jotka ovat joko syntyneet tai vaikuttaneet Lohjalla.


title: Span 24 tunnin ajo 2012

text: Span 24 tunnin ajo 2012 oli Blancpain Endurance Series -kauden 2012 neljäs osakilpailu, joka ajettiin 28.–29. heinäkuuta Circuit de Spa-Francorchamps'n radalla Belgiassa.


title: Span 24 tunnin ajo 2012

text: Kilpailun voittivat Audilla ajaneet Frank Stippler, René Rast ja Andrea Piccini.


title: Heinon Tukku

text: Heinon Tukku Oy on suomalainen maahantuontia ja tukkukauppaa harjoittava yritys. Yhtiöllä on pikatukut Helsingissä ja Vantaalla, toimitustukut Espoossa ja Kuopiossa sekä myyntikonttorit Turussa, Tampereella, Oulussa. Sen palveluksessa oli 353 työntekijää vuonna 2016 ja liikevaihto oli yli 227 miljoonaa euroa. Heinon Tukku Oy kuuluu TukkuHeino Oy -konserniin. Se on konsernin suurin toimija.


title: Heinon Tukku

text: Heinon Tukku Oy kuuluu TukkuHeino Oy -konserniin, jonka historia alkaa jo vuodesta 1899. Asikkalasta Helsinkiin muuttanut Fritjof Heino sai myyntiluvan Helsingin kauppatorille vuonna 1899. Hän myi torilla lihaa. Ensimmäisen maailmansodan aikaan yritys oli kasvanut: sillä oli useita liikkeitä ja se harjoitti tukkukauppaa. Heino möi yrityksensä Lihakauppiaiden Tukkuliike Oy:lle vuonna 1920, ja hän toimi sen toimitusjohtajana ja oli myös osake-enemmistön haltija. Laman seurauksena Lihakauppiaiden Tukkukauppa Oy lopetti vuonna 1930, mutta lainan ja Lihakauppiaiden Tukkuliike Oy:stä jääneen pääoman turvin Fritjof Heino aloitti liikkeen pidon omissa nimissään vuonna 1930. Heino kuoli vuonna 1932. Toimintaa jatkoi Heinon vaimo Helmi ja lapset Helmi ja Sulo nimellä F. Heinon Perilliset. Vuonna 1972 nimeksi muutettiin Heinon Tukku Oy. Yritys yhtiöitettiin vuonna 2005. Emoyhtiöksi tuli TukkuHeino Oy.


title: Heinon Tukku

text: Heinon Tukku Oy:n toimialana on päivittäistavaroiden tukkukauppa ja maahantuonti. Yrityksen pääasiakkaita ovat horeca-alan toimijat ja suurkeittiöt. Yhtiöllä on omaa kalan, riistan ja hedelmien sekä vihannesten jalostustoimintaa.


title: Heinon Tukku

text: Heinon Tukku Oy:llä on pikatukut Sörnäisissä Helsingissä ja Koivuhaassa Vantaalla sekä toimitustukut Espoossa ja Kuopiossa. Yhtiön jakelualue on koko Suomi. Heinon Tukku Oy maahantuo tavaraa ympäri maailmaa. Sillä on yli sata toimittajaa eri puolilla maailmaa. Yhtiön valikoimiin kuuluu yli 30 000 tuotetta aina päivittäistavarasta toimistotarvikkeisiin. Heinon Tukku Oy on erikoistunut elintarvike- ja juoma-alaan. Sillä on oma tuotesarja Aimo.


title: Heinon Tukku

text: Heinon Tukku Oy:n itsenäinen tytäryhtiö Kalavapriikki Oy on keskittynyt riistaan, kalaan ja leikattuihin hedelmä- ja vihannestuotteisiin. Kalavapriikin tuotantolaitos sijaitsee Pienen Neulamäen teollisuusalueella. Heinon Tukku Kuopio Oy (Kalavapriikin entinen nimi) omisti virolaisen riista- ja kalatuotteisiin keskittyvän Hunt Fish Group Ltd:n kesäkuuhun 2018 asti.


title: Heinon Tukku

text: Heinon Tukku Oy on sitoutunut vastuullisuuteen. Heinon Tukulla on sertifikaatit muun muassa elintarviketurvallisuudesta. Sillä on elintarviketurvallisuusjärjestelmä ISO22000, kalan ja äyriäisten jäljitettävyysjärjestelmä MSC/ASC sekä laitoskohtainen elintarviketurvallisuusjärjestelmä FSSC22000. Konsernilla on myös laatujärjestelmä ISO9001 ja työterveys- ja turvallisuusjärjestelmä OHSAS 18001, ympäristöjärjestelmä ISO 14001 ja energiatehokkuusjärjestelmä ETJ+. Elintarviketurvallisuusviraston Eviran koordinoiman Oiva-järjestelmän mukaan Heino pärjää elintarviketurvallisuudessa hyvin. Oiva-raporteissa julkaistaan elintarvikevalvonnan tarkastustiedot.


title: Heinon Tukku

text: Heinon Tukku Oy tukee suomalaista ruoka- ja juomakulttuuria. Yrityksellä on 100-vuotisjuhlarahasto, josta myönnetään apurahoja ruoka- ja juoma-alan opintoihin, opintomatkoihin ja tutkimustyöhön. Rahasto antaa joka vuosi myös yhden palkinnon ruoka- ja juoma-alalla ansioituneelle henkilölle tai yhteisölle. 100-vuotisjuhlarahasto kuuluu Liikesivistysrahaston erikoisrahastoihin. Juhlarahasto on perustettu yrityksen 100 vuoden kunniaksi. Esimerkiksi Restopedia on syntynyt Heinon Tukun 100-vuotisjuhlarahaston aloitteesta. Restopedia on Hotelli- ja ravintolamuseon hanke, jossa kerätään talteen ja esitellään suomalaisten ravintolamuistoja.


title: Lou Moore

text: Lewis Henry ”Lou” Moore (12. syyskuuta 1904 Hinton, Oklahoma – 25. maaliskuuta 1956 Atlanta, Georgia) oli yhdysvaltalainen kilpa-ajaja. Hän tuli parhaiten tunnetuksi kilpaurallaan ajamalla paalupaikalle vuoden 1932 Indianapolis 500 -kilpailussa.


title: Lou Moore

text: Moore syntyi Oklahomassa 12. syyskuuta 1904. Hän muutti nuorena perheensä kanssa Kaliforniaan, missä aloitti uransa maaratakisoissa vuonna 1923. Vuonna 1926 hän voitti 18 kilpailua 23:sta ja oli johtoasemassa lopuissa, kunnes koneistot hajosivat. Hän ajoi Indianapolis 500 -kilpailussa vuosina 1928–1936. Hän sijoittui toiseksi vuonna 1928, ajoi paalupaikalle vuonna 1932, ja sijoittui kolmanneksi sekä vuonna 1933 että 1934. Hän ajoi myös Grand Prix’tä vuonna 1934 Tripolin Grand Prix’ssä, lähtien ruudusta 10 ja sijoittuen seitsemänneksi. Sen jälkeen, kun hänen ajouransa päättyi vuonna 1936, Mooresta tuli legendaarinen autonvalmistaja. Mooren autot voittivat Indianapolis 500 -kilpailun viisi kertaa: vuonna 1938, 1941 ja 1947–1949. Kolme peräkkäistä voittoa oli ensimmäinen kerta Indianapolis 500 -kilpailussa, kun sama valmistaja voitti kilpailun (Penske Racing toisti saman teon vuosina 2001–2003). Mooren autoja ajoivat Mauri Rose, Bill Holland, Floyd Roberts, Tony Bettenhausen, Floyd Davis, Lee Wallard, George Connor ja Cliff Bergere. Autot osallistuivat myös Formula 1:een 1950-luvulla ajamalla sarjaan kuuluneessa Indianapolis 500-kilpailussa kolmesti, joista parhaina tuloksina olivat Wallardin ja Henry Banksin kuudennet sijat vuosilta 1950–1951.


title: Span 24 tunnin ajo 2001

text: Span 24 tunnin ajo 2001 oli FIA GT Championship -kauden 2001 seitsemäs osakilpailu, joka ajettiin 4.–5. elokuuta Circuit de Spa-Francorchamps'n radalla Belgiassa.


title: Span 24 tunnin ajo 2001

text: Kilpailun voittivat Chryslerilla ajaneet Christophe Bouchut, Jean-Philippe Belloc ja Marc Duez.


title: Span 24 tunnin ajo 2002

text: Span 24 tunnin ajo 2002 oli FIA GT Championship -kauden 2002 seitsemäs osakilpailu, joka ajettiin 3.–4. elokuuta Circuit de Spa-Francorchamps'n radalla Belgiassa.


title: Span 24 tunnin ajo 2002

text: Kilpailun voittivat Chryslerilla ajaneet Christophe Bouchut, David Terrien, Sébastien Bourdais ja Vincent Vosse.


title: Sosiaalinen koheesio

text: Sosiaalinen koheesio tarkoittaa ihmisten muodostaman ryhmän tai ihmisjoukon yhteenkuuluvuutta. Koheesio mittaa tarkasteltavaan ryhmään kuuluvien ihmisten välisten suhteiden muotoa ja laatua, ja suhdetta ryhmään.


title: Sosiaalinen koheesio

text: Koheesio on monitahoinen prosessi, ja se voidaan jakaa neljään osaan: sosiaaliset suhteet, tehtävälliset suhteet, koettu yhtenäisyys ja tunteet.


title: Sosiaalinen koheesio

text: Laajan sosiaalisen koheesion omaavassa ryhmässä jäsenet ovat taipuvaisia osallistumaan ryhmän toimintaan, ja pysymään ryhmässä.


title: Span 24 tunnin ajo 2003

text: Span 24 tunnin ajo 2003 oli FIA GT Championship -kauden 2003 kuudes osakilpailu, joka ajettiin 25.–26. heinäkuuta Circuit de Spa-Francorchamps'n radalla Belgiassa.


title: Span 24 tunnin ajo 2003

text: Kilpailun voittivat Porschella ajaneet Marc Lieb, Stéphane Ortelli ja Romain Dumas.


13 Hours: The Secret Soldiers of Benghazi on vuonna 2016 ensi-iltansa saanut yhdysvaltalainen sotajännityselokuva, joka perustuu Mitchell Zuckoffin kirjaan 13 Hours. Elokuvan ohjasi Michael Bay, joka myös tuotti elokuvan yhdessä Erwin Stoffin kanssa. Käsikirjoituksesta vastasi Chuck Hogan. Tarina seuraa kuuden henken turvajoukkoa, joka päättää suojella Yhdysvaltain suurlähettilästä diplomaattialueella Benghaziissa, Libyassa terroristien hyökkäykseltä. Pääosissa esiintyvät James Badge Dale, John Krasinski, Max Martini, Pablo Schreiber ja Toby Stephens. Elokuva huomioitiin yhdellä Oscar-ehdokkuudella.


title: 13 Hours: The Secret Soldiers of Benghazi

text: Libyassa sijaitseva epävirallinen CIA tukikohta pitää ryhmää entisistä sotilaista, jotka ylläpitävät turvaa. Muammar Gaddafin vallan menetyksen jälkeen maan tilanne on kriittinen ja asekauppa vapaata. Yhdysvaltain suurlähettiläs Chris Stevens tekee vierailua Libyassa ja majoittuu CIA:n tukikohtaan. 11. syyskuuta 2012 kyseiseen tukikohtaan tehdään aseistettu terrori-isku. Suurlähettilään ainut toivo on samassa majoituksessa asuvat kuusi entistä sotilasta, jotka ovat valmiita puolustautumaan hyökkäykseltä.


text: Helmikuussa 2014 Paramount Picturesin ilmoitettiin neuvottelevan 3 Arts Entertainmentin kanssa hakea elokuvaoikeuksia Mitchell Zuckoffin kirjoittamaan kirjaan 13 Hours. Chuck Hoganin oli määrä tehdä kirjan pohjalta käsikirjoitus, joka perustuu tositapahtumiin. Lokakuussa 2014 Michael Bay ilmoitettiin elokuvan mahdolliseksi ohjaajaksi, sekä tuottavan yhdessä Erwin Stoffin kanssa.


text: Tammikuussa 2015 John Krasinski ilmoitettiin olevan elokuvan yksi päänäyttelijöistä ja esittävän entistä Navy SEALin sotilasta. Helmikuun alussa julkistettiin Pablo Schreiberin olevan myös mukana pääosassa ja esittävän Kris "Tanto" Paronto nimistä sotilasta, joka kuului kyseiseen kuuden miehen ryhmään. Samalla viikolla ilmoitettiin James Badge Dalen olevan kolmas pääosan esittäjä ja olevan kuuden miehen ryhmän johtaja. Helmikuun puolessa välissä Max Martini ilmoitettiin olevan neljäs jäsen ja maaliskuussa David Denman ilmoitettiin olevan mukana elokuvassa tarkka-ampujana. Maaliskuussa ilmoitettiin Dominic Fumusan olevan John "Tig" Tiegen, viides jäsen kuuden miehen ryhmässä, joka on entinen merijalkaväen sotilas ja erikoistunut aseisiin. Myöhemmin maaliskuussa Freddie Stroma ilmoitettiin esittävän soluttautunutta CIA toimihenkilöä Libyassa. Toukokuun alussa Toby Stephens ilmoitettiin esittävän elokuvassa Glen "Bub" Dohertya, joka olisi kuuden miehen ryhmän kuudes ja viimeinen jäsen.


title: Lauri Karvonen

text: Lauri Antero Karvonen (s. ) on suomalainen politiikan tutkija ja Åbo Akademin valtiotieteen professori (vuodesta 1998). Vuosina 2006–2014 hän johti "Democracy: a Citizen Perspective" -nimistä demokratian huippututkimusyksikköä.


title: Lauri Karvonen

text: Karvonen kirjoitti ylioppilaaksi Kuopion lyseosta vuonna 1972. Hän valmistui Åbo Akademista valtiotieteen kandidaatiksi (PK) vuonna 1972, lisensiaatiksi (PL) 1976 ja valtiotieteen tohtoriksi (PD) vuonna 1981. Hänen ruotsinkielinen väitöskirjansa liittyi kansainvälisen politiikantutkimuksen aihepiiriin ja oli nimeltään ""Med vårt västra grannland som förebild" : en undersökning av policydiffusion från Sverige till Finland". Ennen professuuriaan, hän oli vuosina 1982–1998 valtiotieteen dosentti Åbo Akademissa.


title: Lauri Karvonen

text: Hän toimi Suomen Akatemian tutkijana vuosina 1977–1981 ja 1984–1987 sekä 1990-luvulla. Vuosina 1981–1982 hän oli vieraileva tutkijana Århusin yliopistossa. Hän toimi Åbo Akademin valtiotieteen apulaisprofessorina ja virkaa tekevänä professorina useaan otteeseen 1980- ja 1990 -luvulla. Hän toimi Bergenin yliopistossa vierailevana vanhempana tutkijana vuonna 1992 ja oli vertailevan politiikan professori vuosina 1993–1998.


title: Lauri Karvonen

text: Karvosen vertaileva poliittinen tutkimustyö liittyy erityisesti demokratiaan ja demokratisoitumiseen, poliittisiin järjestöihin, puolueisiin ja vaaleihin. Aiemmin hän on tutkinut muun muassa demokratian äärioikeistolaisuutta ja demokratian kriisiä maailmansotien välisenä aikana ja ulkopolitiikan päätöksentekoa. Hänen tuotannostaan mainittakoon:


title: Lauri Karvonen

text: Professori Karvonen on ollut Suomen Tiedeseuran jäsen vuodesta 1998.


title: Lauri Karvonen

text: Nuoruudessaan Karvonen sanoitti joitakin Petri Petterssonin levyttämiä käännösiskelmiä.


title: Vihtori Urvikko

text: Johan Viktor ”Vihtori” Urvikko (Wiren, 29. huhtikuuta 1889 Urjala, Suomen suuriruhtinaskunta – 2. huhtikuuta 1961 Tampere) oli suomalainen kreikkalais-roomalaisen tyylin painija.


title: Vihtori Urvikko

text: Tampereen Pyrintöä edustanut Urvikko kilpaili Tukholman kesäolympialaisissa 1912 67,5 kilogramman painoluokassa, jossa hän putosi jatkosta neljännellä kierroksella koettuaan toisen tappionsa. Urvikko voitti 73-kiloisissa Suomen mestaruuden vuonna 1910 ja SM-hopeaa vuonna 1911.


title: Vihtori Urvikko

text: Urvikon poika pelasi jalkapalloa, ja pojanpoika Jouko Urvikko pelasi jääkiekkoa Suomen pääsarjassa. Urvikon pojanpojanpojantytär Annika Urvikko on 2000-luvun menestyneimpiä suomalaisia naistelinevoimistelijoita ja olympiaedustaja.


title: Span 24 tunnin ajo 2004

text: Span 24 tunnin ajo 2004 oli FIA GT Championship -kauden 2004 seitsemäs osakilpailu, joka ajettiin 31. heinäkuuta.–1. elokuuta Circuit de Spa-Francorchamps'n radalla Belgiassa.


title: Span 24 tunnin ajo 2004

text: Kilpailun voittivat Ferrarilla ajaneet Fabrizio Gollin, Luca Cappellari, Lilian Bryner ja Enzo Calderari.


title: Span 24 tunnin ajo 2005

text: Span 24 tunnin ajo 2005 oli FIA GT Championship -kauden 2005 kuudes osakilpailu, joka ajettiin 30.–31. heinäkuuta. Circuit de Spa-Francorchamps'n radalla Belgiassa.


title: Span 24 tunnin ajo 2005

text: Kilpailun voittivat Maseratilla ajaneet Eric van de Poele, Michael Bartels ja Timo Scheider.


title: Span 24 tunnin ajo 2006

text: Span 24 tunnin ajo 2006 oli FIA GT Championship -kauden 2006 neljäs osakilpailu, joka ajettiin 29.–30. heinäkuuta. Circuit de Spa-Francorchamps'n radalla Belgiassa.


title: Span 24 tunnin ajo 2006

text: Kilpailun voittivat Maseratilla ajaneet Andrea Bertolini, Michael Bartels ja Eric van de Poele.


title: Span 24 tunnin ajo 2007

text: Span 24 tunnin ajo 2007 oli FIA GT Championship -kauden 2007 kuudes osakilpailu, joka ajettiin 28.–29. heinäkuuta. Circuit de Spa-Francorchamps'n radalla Belgiassa.


title: Span 24 tunnin ajo 2007

text: Kilpailun voittivat Chevroletilla ajaneet Mike Hezemans, Jean-Denis Délétraz, Marcel Fässler ja Fabrizio Gollin.


title: Osallisuus

text: Osallisuus ymmärretään yleensä tunteena, joka syntyy kun ihminen on osallisena jossakin yhteisössä esimerkiksi opiskelun, työn, harrastus- tai järjestötoiminnan kautta. Yhteisöissä osallisuus ilmenee jäsenten arvostuksena, tasavertaisuutena ja luottamuksena, sekä mahdollisuutena vaikuttaa omassa yhteisössä.